text:
Barnaverndarnevndin:
Gunnar Nattestad, formaður
Hanna Helena Simonsen, næstforkvinna
Karin Joensen, nevndarlimur
Avtala millum Sørvágs- og Vága kommunu um skipanan av Barnaverndartænastu.
Barnaverndarlógin "Løgtingslóð nr. 18 frá 8. mars 2005 um barnavernd, sum seinast er broytt við løgtingslóg nr. 104 frá 24 oktober 2012" er at finna á Logir.fo
Endamálið
Endamálið við barnaverndarlógini er at tryggja, at børn, sum liva undir viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur. Lógin fevnir um børn og ung í aldrinum frá 0 til fylla 23. árið. Somuleiðis fevnir lógin um ófødda barnið.
Fráboðast skal eisini um kvinnu, ið er við barn, tá ið mett verður, at tørvur er á stuðli sambært lógini, t.d. vegna rúsevnismisnýtslu, sosialum ella sálarligum ávum.
Myndugleikarnir skulu leggja dent á at finna loysnir, sum eru best fyri barnið.
Lógin er galdandi fyri børn, ið eru stødd í Føroyum.
Barnaverndartænastan hevur ábyrgd av, eftir fráboðan ella av sínum eintingum, at gáa eftir børnum í kommununi, sum liva undir viðurskiftum, ið kunnu skaða teirra heilsu og menning, og av at seta fyriskipanir í verk, sum á besta hátt kunnu loysa trupulleikarnar.
Barnaverndartænastan skal veita barninum tryggleika á tann hátt, at barnið kann venda sær til barnaverndartænastuna við sínum trupulleikum, uttan at hetta verður fráboðað foreldrum ella verja.
Barnaverndartænastan skal í størstan mun stremba eftir at fáa samstarv í lag við tann ella tey, ið hava foreldramyndugleikan, um at seta fyribyrgjandi fyriskipanir í verk. Um tað ikki verður mett at vera ráðiligt at halda áfram við fyribyrgjandi fyriskipanum í samstarvi við foreldrini, skal barnaverndartænastan taka stig til, at aðrar fyriskipanir uttan samtykki frá tí ella teimum, ið hava foreldramyndugleikan, verða settar í verk.
Barnaverndartænastan skal skipa fyri tvørfakligum samstarvi ímillum teir fakbólkar, sum starvast við børnum í barnaverndarøkjunum, undir hesum sosialráðgevarar, heilsusystrar, læknar, lærarar, sálarfrøðingar og námsfrøðingar
Fráboðanarskyldan
Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Barnaverndartænastan skal sum skjótast, og seinast innan eina viku, ganga ígjøgnum innkomnar fráboðanir og meta um, hvørt kanningar skulu setast í verk.
Barnaverndartænastan skal boða fráboðara, hvørt fráboðanin er móttikin.
Fakfólk eru ØLL, sum í starvi sínum hava við børn at gera. Tað eru lærarar, námsfrøðingar, heilsufrøðingar, sjúkrarøktarfrøðingar, tannlæknar, læknar, sálarfrøðingar, fysioterapeutar, ergoterapeutar, sosialráðgevar, dagstovnaleiðarar, dagrøktarar og prestar. Hugtakið fakfólk fevnir eisini um onnur, ið hava við børn at gera í teirra starvi, t.d. privat, ið veita sosiala tænastu ella ráðgeving í atferðartrupulleikum, uppaling og umstøðum hjá børnum.
Starvsfólk, sum í starvi sínum hava við børn at gera og sum í hesum sambandi fáa kunnleika til viðurskifti ella hava orsøk til at halda, at viðurskifti eru, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Øll hini: Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Øll, sum í starvi sínum hava við børn at gera og sum í hesum sambandi fáa kunnleika til viðurskifti, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Revsing
Tann, sum verður varugur við, men ikki boðar barnaverndartænastu frá, at foreldur ella annar uppalari misrøkir, meinslar, misnýtir ella aðramáta fer so við barni, at stórur vandi er fyri tess sálarligu ella likamligu heilsu ella búning, verður revsaður við bót ella hefti upp til tríggjar mánaðir.
Tann, sum forðar fyri, at fyriskipan ella kanning eftir hesi lóg verður sett í verk ella útint, ikki gevur upplýsingar ella gevur viðkomandi barnaverndartænastu, Høvuðsbarnaverndarnevndini ella almennum myndugleika rangar ella villeiðandi upplýsingar um viðurskifti, sum lógin umrøðir, verður revsaður við bót og, um talan er um grovt brot, við hefti í upp til tríggjar mánaðir.
Tann, sum fer soleiðis við egnum barni, fosturbarni ella barni, sum honum er latið upp í hendur sambært hesi lóg, at stórur vandi er fyri tess sálarligu ella likamligu heilsu ella búning, verður revsaður eftir § 213 í revsilógini.


c: text/html

text:
Er kundin í hásæti ella ?
Nú veitarar til fiski- og alivinnuna samlast í hallunum í Klaksvík, kundi verið áhugavert at vita hvussu nógv viðskiftafólk eru bjóða at koma á messuna og vitja samstarvsfelagar.
Fyrr var sagt at kundin var í miðdeplinum, og tosa var nógv um kundanøgdsemið og marketing etc.
Spurningurin í dag er, um hetta ikki eru innantóm orð og at kundin er gloymdur í øllum hurluvasanum.
Tí kunnu vit spyrja skal kundin fara á messu og gjalda fyri at tosa við heilsølur, skipasmiðjur, tryggingar o.a.
Um : ATLANTIC FAIR
Atlantic Fair er ein altjóða sjóvinnuframsýnig, ið verður hildin annaðhvørt ár. Hetta verður níggjunda ferðin at messan verður hildin.
Á messuni í 2017, vóru 180 fyritøkur sum sýndu fram, umboðandi 24 lond. 3.800 fólk vitjaðu messuna.
Messan verður týs. 21. mai. – hós. 23. mai.
Kelda: klaksvik.fo

robotstxt: allowed

filter: keep


text:
Við heimild í løgtingslóg nr. 13 frá 21. Mai 1954 um býarskipanir og byggisamtyktir, og seinast broytt við løgtingslóg nr. 19 frá 18. Mars 2013verður við hesum uppskot til broyting og dagføring í Almennu Byggisamtyktini fyri Kunoyar Kommuna lagt fram til alment eftirlit.
Við heimild í løgtingslóg nr. 13 frá 21. Mai 1954 um býarskipanir ogbyggisamtyktir, og seinast broytt við løgtingslóg nr. 19 frá 18. Mars 2013verður við hesum uppskot til broyting og dagføring í Almennu Byggisamtyktinifyri Kunoyar Kommuna lagt fram til alment eftirlit.
–
Alt um innlendisflyting, og
at flyta í Noðrurlondum og aðrastaðni


text:
Á Torginum 21. september 2021
2021-09-21 Á Torginum
Vertur: Eirikur Norðberg
Skrá:
Intro: Vælkomin og frágreiðing frá sendingini og resumé frá seinasta parti av Hjálpt úr neyð
Sangur: Tey á Váli – Nú farast allar rósur
Annonsering
Sangur: Felagskór – Hygg á Jesus í skiftandi tíðum – 19971115
Tala: Richard Schwartson – Hevur tú sæð so skapt – 030928
Sangur: M. C. Restorff – Mánin
Annonsering
Sangur: Svein í Prestgarði – Frælsi eigi eg
Upplestur úr Hjálpt úr Neyð. Fløga 2 track 10 – Fløga 3 track 3. Síða 40-50 (Hjørdis Háberg Petersen lesur)
Sangur: Nikodemussangbólkurin – Lat nú Jesus inn (Meistarans hond)
Annonsering/endi


text:
Når Jesus fylder
Hvussu kann tað síggja út, tá ein livir við Jesusi í tí vanliga gerandislívinum?
At vera Jesu lærusveinur, er nógv meira enn at ganga í kirkju ella í missiónshús einaferð um vikuna.
Tað snýr seg nevniliga um at vera fyltur av Jesusi og evangeliinum um hann, og at fylla og metta okkara umhvørvi við honum. At vera lærusveinur, er at liva við Jesusi 24-7 í felagsskapi við aðrar lærusveinar. Tað er at vera ein angi av Jesusi, har vit eru, so enn fleiri kunnu gerast hansara lærusveinar.
Lærusveinaskapur er ikki eitt ítriv, men eitt lív. Ikki ein tænasta, ein fer inn í, men ein gerandisdagur, ein er í.
Gud hevur kallað okkum til eitt lív sum kristin, og tað fevnir um tað vanliga og tað óvanliga og alt har ímillum.
Rithøvundur: Jeff Vanderstelt
Forlag: LogosMedia
Útgivin: 2020
Blaðsíður: 224


text:
Pontius Pilatus
Tá Tiberius keisari setur Pontius Pilatus sum guvernør í Judea, er tað eitt eyðsýnt stig upp eftir tignarstiganum hjá tí framfúsa embætismanninum, og ein møgulig lopfjøl til enn hægri størv í rómversku fyrisitingini. Saman við konuni Procula setir hann kós móti tí fjarskotna rómverska landspartinum og fer ágrýtin í holt við uppgávurnar.
Mitt í øllum kemur Pilatus óvæntað at spæla ein stóran leiklut í rættarmálinum móti jødanum Yeshu Hannosri, eitt rættarmál, har Pilatusar integritetur skal standa sína roynd, tá hann brádliga skal velja í millum at senda ein ósekan mann í deyðan ella seta sítt egna lív uppá spæl.
Rithøvundur: Paul L. Maier
Forlag: Lohse
Útgivin: 2018
Blaðsíður: 458


text:
Vár
Sjónleikur í 5 pørtum.
Formæli
Sjónleikurin "Vár" varð skrivaður stutt eftir aldamóti. Hann er lýsing av einari føroyskari bygd fyri stívliga hálvari øld síðan og tí, ið havt var á lofti ímillum manna tá. Leikurin er romantiskur og merktur av tí ungdómliga og fríska framfýsni, ið sermerkir teir menn, ið vaktir vóru av føringafelagsandanum, og sum nú ætlaðu av álvara at seta í verk alt tað, ið har var borið fram.
Háskúlin varð settur á stovn í 1899, og Símun av Skarði segði sjálvur, at tá ið hann skrivaði sjónleikin, var tað mest til at lesa upp fyri næmingunum, tí tá var lítið til av føroyskum lesnaði.
Leikurin varð prentaður á fyrsta sinni í 1904, men er sjálvandi langt síðan uppseldur og kemur nú út aftur í 2. útgávu.
Jóhannes av Skarði
Dáta um bókina
- Rithøvundur | Símun av Skarði
- Útgávurár | 1960
- Tøk | Bókin er útseld
- Bólkur | Skaldskapur í óbundnum máli


text:
Næmingar kunna sær növnini á listanum.
- Hvat er hetta fyri listafólk og hvar koma tey frá?
- Hvör er teirra listagrein?
- Á hvat fyri tíðarskeiði starvaðu tey?
- Hvörji eru teirra kendastu verk?
Næmingar velja sær eitt navn, leita eftir upplýsingum og kunna fyri floksfelögum.
Gott hugskot er at vísa málarí, tónleik, úr filmi ella lesa úr bók eftir listafólkið.
Kann setast í samband við “Norrönar dagar”.
Kannað um onkur norrön orkestur eru á popplistum, um norrönir filmar eru í biografum, nýggjar bökur eru givnar út ella um listasýningar eru á skránni.


text:
Tvíburasystrarnar Tove og Lydia hava heilt hvør sín hátt at stríðast við sorgina um deyða pápan. Onnur er full av hatri og hin vil heldur gloyma alt, sum er hent.
Fortíðar syndir er ein bók til ung og vaksin sum dáma væl krimi. Hetta er fjórða frásøgan um Harald Fors, ein politist, sum loysir brotsmál, har børn og ung eru bæði brotsmenn og offur.
Bókin er ein spennandi frásøga um, hvussu ræðandi og vitleyst lívið kann gerast, tá ið tað verður stýrt av hatri. Sjálvt um bókin er partur í einari røð, kann hon saktans lesast sjálvstøðugt.
Aftur


text:
Starvsfólk til Býarbókasavnið
Høvuðsuppgávan er at arbeiða í avgreiðsluni, har tú skalt taka ímóti viðskiftafólki og veita teimum ymiskar tænastur. Eisini skalt tú hjálpa til við klárgering av bókasavnstilfari, einamest plasting av bókum og øðrum uppgávum. Avgreiðsluarbeiðið er skipað í vaktum gerandisdagar millum kl. 8 og 18. Harumframt verður eisini arbeitt ávísar leygar- og sunnudagar. Sum starvsfólk tekur tú eisini lut í øðrum skiftandi uppgávum á stovninum.
Førleikar
Starvið krevur onga formliga útbúgving, men tað er umráðandi, at tú ert fyrikomandi og tænastusinnað/-ur, soleiðis at viðskiftafólk altíð kenna seg í góðum hondum. Eisini er umráðandi, at tú hevur gott handalag og hevur teldukunnleika á brúkarastøði.
Setanartreytir
Starvið verður sett sambært sáttmála millum Kommunala Arbeiðsgevarafelagið og Starvsfelagið í 2. lønarflokki.
Umsóknin
Umsóknin skal, saman við møguligum prógvum og viðmælum, sendast til torshavn@torshavn.fo í seinasta lagi mánadagin 3. mai 2021 kl. 12. Merk umsóknina »Starvsfólk til Býarbókasavnið«.
Fyrispurningar um starvið kunnu setast Vónbjørt Vang, býarbókavørði, á vonbjortv@bbs.fo og Fridu Kunoy, avgreiðslusamskipara, á frida@bbs.fo, ella við at ringja 302030.
----------------
Býarbókasavnið er eitt bókasavn í hjartanum á Havnini og er størsta fólkabókasavn í landinum. Um árið koma áleið 100.000 vitjandi inn um dyrnar á Býarbókasavninum. Starvsfólkini eru í løtuni 13 í tali.


text:
Í fjórða ársfjóðringi 2015 tóku lønargjaldingarnar seg upp um tvær milliardir fyri fyrstu ferð ein ársfjórðing nakrantíð. Tilsamans vóru árstíðarjavnaðu lønirnar 2.092 milliónir kr. seinasta ársfjórðingin í fjør, tað eru 100 milliónir meira enn triðja ársfjórðing og níggjundi ársfjórðingur á rað við vøkstri millum 1 og 2%.
Tá fíggjarkreppan rakti í 2008, minkaðu lønirnar, og ikki fyrrenn á heysti 2012 var fallið vunnið innaftur. Síðan var lítil og ongin broyting í eitt ár, men frá fjórða ársfjórðingi 2013 og til í dag hevur verið ein javnur vøkstur, og nú lønirnar í seinasta ársfjórðingi fóru upp um 2 milliardir, eru tær einar 300 milliónir hægri fyri hvønn ársfjórðing í mun til 2008.
Framgongd í øllum høvuðsvinnubólkum
Í 2015 vórðu útgoldnar 8.024 milliónir kr. í lønum, og var hetta 475 milliónir meira enn í 2014. Vøksturin er 6,3%. Eftir at lønirnar fullu í 2009 vegna fíggjarkreppu, hevur lønarvøksturin verið lágur, um 1,5%, einstakt ár tó 3,5%. Men bæði í 2014 og 2015 hevur vøksturin verið yvir 5%.
Tað hevur verið framgongd í øllum høvuðsbólkum, men serliga í fiskivinnuni hevur vøksturin verið framúr. í 2015 vóru lønirnar í fiski- og alivinnuni 1.672 milliónir kr., 184 fleiri enn í 2014. Vøksturin er 12,4%. Hetta er annað árið á rað við stórum vøkstri, og skal ein leita aftur til aldarskiftið at finna tilsvarandi stór tøl.
Hýrurnar vuksu 19%
Við einum undantaki hevur tað verið framgongd í øllum vinnugreinum.
Hýrurnar (t.e. vinnugreinin fiskiskapur), sum hava staðið í stað seinastu árini, gjørdu ein vørr. Tilsamans vóru hýrurnar 945 milliónir, 152 fleiri enn í 2014. Vøksturin svarar til 19,2%. Hýrurnar í 2015 vóru áleið tær somu sum góðu árini 2006/7 men framvegis nakað lægri enn metárið 2002. Stóri vøksturin í hýrunum er høvuðsorsøkin til at samlaða framgongdin í 2015 var so stór.
Byggivinnan hevur eisini havt trupult at fóta sær eftir stóru afturgongdina eftir fíggjarkreppuna. Nú hevur byggivinnan tvey ár á rað havt vøkstur yvir 10% og vóru lønirnar 530 milliónir kr. í 2015, áleið tað sama sum besta árið 2008.
Bæði alivinnan og fiskavøruídnaðurin høvdu lítla framgongd. Felags fyri vinnugreinarnar er at tær hava um 300 milliónir í lønum árliga, og í 2015 var framgongdin 5,1% fyri alivinnuna og 4,1 fyri fiskavøruídnaðin. Meðan alivinnan kann erpa sær av at hava havt framgongd í 10 ár, so hevur fiskavøruídnaðurin verið merktur av fíggjarkreppuni og fekk eitt bakkast í 2010. Hetta bakkast er nú so dánt vunnið innaftur
Vinnuligar tænastur, tað er sakførarar, grannskoðarar o.a. høvdu trivaliga framgongd í 2015. Lønirnar vóru 301 millión kr. og tað var 21 fleiri enn árið frammanundan, vøksturin svarar til 7,5%
Størsta vinnugreinin, heilsu- og almannaverk, rindaði 1.038 milliónir út í 2015, tað vóru 37 fleiri enn í 2014, og svarar tað til ein vøkstur uppá 3,7%.
Framgongdin fór í størri mun til mannfólkini
Í 2015 fingu mannfólkini útvið fimm milliardir í lønum, meðan kvinnurnar fingu tríggjar. Hetta býti, at mannfólkini vinna stívliga 60% av lønini og konufólkini sløk 40%, hevur verið í nógv ár. Tó er tað eitt sindur ymiskt frá ári til árs, hvussu gongdin er hjá kynunum báðum. Bæði í 2014 og í 2015 vóru tað sokallað mannfólkayrki, sum høvdu serliga stóra framgongd, og tí fór størri parturin av framgongdini till mannfólkini.
Hjá monnum var besta árið til lønir í 2007, tá teirra partur var góðar 4,4 milliardir. Síðani minkaði lønarparturin hjá monnum, og seks ár seinni í 2013 vóru lønirnar hjá monnunum framvegis lægri enn í 2007. Við gongdini seinastu tvey árini er lønarparturin hjá monnunum nú farin væl uppum 2007 støðið.
Gongdin í lønunum hjá kvinnum og monnum er ymisk. Frá 2004 til 2007 fylgdist vøksturin hjá báðum kynum. Tá afturgongdin byrjaði í 2008 vóru tað bert lønirnar hjá monnunum, sum minkaðu. Lønarparturin hjá kvinnunum stóð í stað. Seinnu árini hevur vøksturin aftur verið javnari, men í við gongdini í 2015 hava mannfólkini næstan vunnið seg innaftur á kvinnurnar.
Her er vert at leggja í geyma, at lønartølini bert umfata tað, sum føroyskar fyritøkur rinda út, so lønir vunnar uttanlands eru ikki taldar við her.
Kvinnurnar eru í tænastuvinnunum
Ikki óvæntað arbeiða kvinnur og menn i ymiskum vinnugreinum. Kvinnurnar arbeiða í høvuðsheitum í almennum tænastuvinnum, tað eru heilsu- og almannaverk, undirvísing, kommunum o.l. og handil og umvæling. Menninir harafturímóti eru spjaddir yvir fleiri vinnugreinar, men tað er serliga í fiskiskapi, sjóflutningi og bygging, at til ber at tosa um vinnugreinar, har nærum bara menn vinna sína løn.
Vert er at leggja merki til, at talvan niðanfyri vísir lønargjaldingar í krónum og talvan sigur einki um, hvussu nógv arbeiða í teimum ymsu vinnugreinunum.
Dagførd og útgreinað tøl eru tøk í hagtalsgrunninum
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í løntakarunum.
Til ber at lesa meira um árstíðarjavning her.
Kelda: Hagstova Føroya» 13. januar 2016 Tilvildarlig savnsmynd 24.fo


text:
Ferðsluruðuleiki uttan innkoyringarveg til Tórshavn
14. mars 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Henrik Old, landsstýrismanni í samferðslumálum, ein skrivligan fyrispurning (§ 52a) um innkoyringarveg til Tórshavn frá Eysturoyartunlinum, íbinding. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørjar ítøkiligar ætlanir hevur landsstýrismaðurin um innkoyringarveg til Tórshavn frá Eysturoyartunlinum - arbeiðs- og tíðarætlan?
2. Hvussu stórur verður samlaði tørvurin á íløgujáttan til verkætlanina ella valdu loysnina, býtt uppá Landið og Tórshavnar kommunu?
3. Er uppskotið slept um at gera tunnil beinleiðis frá rundkoyringini á Hvítanesi og niðan á Vatnaskarð?
4. Er í løtuni samskifti og samstarv millum Tórshavnar býráð og Samferðslumálaráðið/ landstýrismannin, um verkætlanina?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at Landsverk hava gjørt eina verkætlan um, hvussu akfør skulu koyra ímillum Tórshavn og Eysturoyartunnilin, sum kemur upp á Hvítanesi.
Nógv ferðsla er til og frá Tórshavn, og ferðslan fer at vaksa enn meira, tá Eysturoyartunnilin verður tikin í nýtslu.
Verandi innkoyring til býin er ikki hóskandi til eitt ferðslulop, sum fer at koma, og verður onki gjørt við innkoyringina nú, so er vandi fyri, at tá tunnilin opnar í 2020, so endar ferðslan í einum ruðuleika við longum bíðitíðum, ferðsluóhappum o.a.
Endamálið við innkoyringarvegnum er at leiða ferðsluna uttan um Havnina og inn til býin við íbindingarvegum, og soleiðis skipa ferðsluna trygt, skjótt og effektivt.
Ein partur av innkoyringarvegnum er bygdur, tí játtan hevur verið til endamálið í fleiri umførum. Talan er um vegateinin frá Klingruni til Sundsvegin. Játtaðar verða 2,5 mió. kr. til endamálið í 2018. Higartil eru umleið 37,0 mió. kr. brúktar til endamálið.
Tað verður sagt, at landið skal rinda ella játta umleið 240 mió. kr. í sín part til hesa vegagerð - og Tórshavnar kommuna umleið 40 mió. kr. Hetta eru upphæddir, ið eru fleiri ferðir størri enn tað, sum landið setir av í løtuni og um bara 3 ár verður Eysturoyartunnilin klárur til ferðslu.
At enda sigur Kaj Leo Holm Johannesen, løgtingsmaður, í sínum viðmerkingum, at í fleiri ár hava landsstýrið og Tórshavnar býráð havt samráðingar um, hvussu ferðslan skal skipast ímillum Havnina og tunnilin, og á heysti 2016 gjørdu býráðið og landsstýrið eina semju um tað.
Síðan hevur verið frammi onnur ætlan hjá Tórshavnar kommunu um at gera ein tunnil ímillum Hvítanes og niðan á Vatnaskarð.
Tíðin gongur skjótt og Eysturoyartunnilin verður opin fyri ferðslu í 2020 og tann játtanarupphædd, sum higartil er sett av til innkoyringarveg til Tórshavn, munar onki.
Tí er viðkomandi at spyrja og fáa greiðu á, hvat støðan er í hesari verkætlanini og hvørji ítøkilig stig verða tikin fyri at fremja hesa íløguna.
Sambandsflokkurin
RN
Aftur


text:
Mát og vekt
Arbeiðs- og brunaeftirlitið umsitur økið mát og vekt. Í praksis merkir hetta, at Arbeiðs- og brunaeftirlitið kannar og verifiserar:
- Vektir og
- Volumenmátarar.
Hetta eru vektir til ymisk vinnulig endamál sum t.d. í fiskivinnuni og í handlum, meðan
volumenmátarar fyri tað mesta eru olju- og bensinmátarar á bensinstøðum o.l.
Frá 1908 vóru hetta uppgávur, sum danski myndugleikin ‘Justervæsenet’ tók sær av, til hesin myndugleikin var avtikin í 1982.
Málsøkið var yvirtikið í 2008 og varð lagt til Arbeiðseftirlitið. Áðrenn hetta hevði Arbeiðseftirlitið í fleiri ár røkt praktiska partin av hesum virkseminum í Føroyum.
Av tí at talan er um løggildingar, ið hava stóran týdning fyri t.d. fiski- og alivinnuna í Føroyum, setur hetta eisini stór krøv til dygdina á arbeiðinum hjá Arbeiðs- og brunaeftirlitið.
Arbeiðs- og brunaeftirlitið hevur tískil eina samstarvsavtalu við FORCE, sum er ein løggild sertifiseringsfyritøka. Sertifikatini frá Arbeiðs- og brunaeftirlitinum eru tískil fevnd av DANAK akkrediteringini hjá FORCE.


text:
Cabaret: Stólarnir endurnýttir og tillagaðir12. januar 2020
Atrium á Glasi er karmur um stóra sangleikin Cabaret, sum verður frumsýndur 25. januar. Pláss er fyri 350 áskoðarum til hvørja sýning – og vit ætla ikki, at fólk skulu sita á betongtrappu í hálvanannan tíma. Tí hava vit tikið gamlar skúlastólar við úr Hoydølum, sum ikki eru í nýtslu longur, og tillagað teir til trappurnar í atrium-rúminum á Glasi, so hvør áskoðari fær ein forvitnisligan stól at sita á.
Atgongumerkjasølan er byrjað. Tríggjar tær fyrstu sýningarnar eru útseldar og tvær sýningar eru settar á afturat. Tú kanst keypa atgongumerki her.


text:
Tá Joan Ørting kemur til Føroyar at luttaka á Kvinnukvøldinum á Hotel Føroyum leygarkvøldið 28. apríl, hevur hon myndamann við sær. Ætlanin er at vitjanin skal gerast til film, ið væntandi verður givin út á heimasíðuni hjá Joan.
– Eg havi tikið mær stundir til at vera nakrar dagar í Føroyum. Eg vil fegin uppliva landið og fólkið, sum har býr. Eg kundi t.d. hugsað mær at sloppið til døgurða heima hjá onkrum eldri føroyskum pari, gjarna einum pari, sum í veruleikanum ræðast sex eitt sindur. Eg ætli mær eisini at fara í býin og uppliva býarlívið, drekka meg fulla. Harumframt vil eg uppliva gamla býarpartin í Havnini, greiður kendi danski sexologurin Joan Ørting frá, tá vit hitta hana á orðið um vitjanina í Føroyum seinni í hesum mánaðinum. Tað er lætt, at hoyra at Joan gleðir seg til at vitja, hetta landið í Norðuri, orðafloymurin er skjótur og øgiligur.
3 føroyskir sexologar
– Eg gekk í flokki við einum føroyskum dreingi í fólkaskúlanum, hann æt Petur Brodersen, hann og systur hansara vóru flutt til Danmarkar. Hann var nakað so fittur. So tað var fyrsta inntrykk, eg fekk av Føroyum. Eg havi annars ikki havt so nógv við Føroyar at gera, fyrr enn nú eg havi tríggjar føroyskar næmingar á mínum sexologskúla; Elina, Biritu og Maritu, tær eru allar deiligar gentur. Eg havi ongantíð vitjað har áður, so eg gleði meg nógv til ferðina, greiður Joan Ørting frá, tá eg spyrji hana um hennara kunnleika til Føroyar.
– Eg havi tó eina mynd av Føroyum, eg síggi føroyingar, sum verandi eitt vinarligt og gestablítt fólkaslag, sum gongur upp í átrúna. Sso skilji eg, at samkynd ikki eru so væl sædd í Føroyum. Eg havi lisið bókina Barbara, og eg vil verða hon. Tað er ein fantastisk bók, ja, ein av mínum yndisbókum, heldur Joan fram.
Ein av føroysku sexolognæmingunum er Elin Hentze í Stórustovu, ið føroyingar best kenna sum útvarps- og sjónvarpsvert. Elin hevur gjørt stórt inntrykk á Joan.
– Elin er ein fantastisk genta! Hon vil gera alt fyri at gera mína vitjan har uppi væleydnaða, greiðir Joan frá. Eg havi longu avgjørt, at eg vil hava eina skipstroyggju, sum er líka sum tann hjá Elini, sigur Joan.
Joan kemur til Føroyar at halda fyrilestur undir heitinum “Meira av tí góða” í sambandi við kvinnukvøldið á Hotel Føroyum 28. apríl. Joan sigur, at tað er ikki so nógv at siga um fyrilesturin, annað enn, at luttakararnir kunnu vænta at fáa Joan Ørting.
Nýggjur fyrilestur
Hetta er ein nýggjur fyrilestur hjá mær, og hann er ikki so fast defineraður. Hann tekur m.a. støði í spurningum, ið eg havi fingið frá luttakarunum.
Joan er m.a. kend úr sendingini Sex-skolen á TV3, ein sending, ið sambært Joan lýsur sera væl, hvat tað er, sum hon ger, og hvør hon er. Tey, sum kenna hesa sending, kunnu tí lætt ímynda sær, hvat er í væntu. Tað skilst tó, at hetta er ein undirhaldandi fyrilestur um driftina og erotikkin millum mann og kvinnu. Joan Ørting fortelur um munin millum tað feminina og tað maskulina, og hvat fyri fyrimunir vit hvør sær hava. Joan sigur frá, hvussu vit kunnu broyta ósemjur og líkasælu til spenning og erotikk. Hon lýsir spurningar sum, hvussu komi eg at kenna mítt egna kyn enn betur? Hvussu blívi eg meira avhildin av tí mótsatta kyninum? Hvat skal til fyri at verða meira opin? og hvussu fái eg meira kærleika inn í mítt lív?
Filmur úr Føroyum
Við sær á ferðini til Føroyar hevur Joan umboðsmann sín, og hesin hevur filmstól við, tí ætlanin er at Føroya vitjanin skal gerast ein filmur, ið verður givin út á heimasíðuni hjá kenda sexologinum, www.joanoerting.dk. Men Joan í hevur havt gott samstarv við eitt nú TV3 avvísir ikki at filmurin kann gerast eitt slag av kladdu til eina sjónvarpsending í framtíðini.


text:
Vit elska at forkela kundar okkara
- Sí tínar fyrimunir niðanfyri.
Pling
Fá hópin av íblástri og undirhaldi við fleiri av kendastu bløðunum!
Vanl. prísur 99 kr/mðr.
Tín prísur: Ókeypis!
Saxo Premium
Fá avsláttur av fleiri enn 60.000 e- og ljóðbókum við Saxo Premium.
Vanl. prísur 99 kr./mðr.
Tín prísur 79 kr./mðr. (20% avsláttur)
Merkir tú eisini FOMO?*
Fá eitt telefonhald nú, og ver við í nýggja rákinum í Føroyum.
*FOMO: Ótti fyri at spennandi hendingar fara fram uttan at vera partur av teimum.
- Cambridge Dictionary


text:
Sýningar í Filmsfelagnum
17-09-2021 - 14:21 - Jóanis NielsenHer er eitt yvirlit, sum vísir komandi sýningar í Filmsfelagnum.
Franskt drama fyri trý
Franski filmurin “Les Choses Qu’on Dit, Les Choses Qu’on Fait”, sum verður sýndur 22/9, er ein romantisk søga hjá leikstjóranum Emmanuel Mouret (f.1970).
Camelia Jordana er í filminum hin unga Daphne, sum er við barn og fer at ferðast við sjeikinum. Men tá hann verður noyddur at fara aftur til arbeiðis í úrtíð, er Daphne einsamøll eftir við systkinabarni hansara, Maxime, í fýra dagar. Hesir dagar verða til eina óvæntaða romansu, sum broytir viðurskiftini millum tey trý.
Síðan 1946 hava franskir ummælarar, Syndicat français de la critique de cinéma, givið virðislønir. Í ár fekk júst hesin filmurin virðislønina sum besti franski filmur. Filmurin varð í ikki færri enn 13 førum í uppskoti at vinna fronsku César virðislønina, sum tó bert Émilie Dequenne fekk fyri besta hjáleiklut.
Margreta Fyrsta sum sameindi Norðurlond
Í samstarvi við Filmshúsið fer leikstjórin, Charotte Sieling (f.1960) at innleiða sýningina 29/9 við søguliga filminum "Margreta hin Fyrsta".
Vit eru í árinum 1402, tá ein kvinna stendur á odda fyri einum nýggjum norðurlendskum stórríki, Kalmarsamveldinum.
Margreta hin Fyrsta (Trine Dyrholm) hevur savnað Danmark, Noreg og Svøríki og fingið tey trý londini at ganga saman í ein ríkjafelagsskap, sum hon einsamøll stýrir gjøgnum ættleidda sonin, Erik kong.
Nógvir fíggindar liggja eftir henni og Ríkinum, og Margreta I ætlar tí at fáa Erik giftan við ensku prinsessuni Philippu. Eitt tílíkt samband við Ongland vildi styrkt Kalmarsamveldið og verið ein vernd móti álopum, hugsar hon.
Men svikaráð, sum kunnu kosta alt, verða løgd móti henni.
Skifta frá medisini til umsorgan
Mikudagin 6. oktober fer Ann-Mari Jensen, forkvinna í Alzheimerfelagnum, at innleiða nýggja danska heimildarfilmin hjá Louisu Detlefsen ”Det er ikke slut endnu”.
Á fyrimyndarliga røktarheiminum Dagmarsminde fylgja vit sjúkrarøktarfrøðinginum og eldsálini, May Bjerre Eiby, sum ikki gongur so nógv upp í spesifikkar demensdiagnosur ella medisin, eftirsum hvørki tykjast bøta um lívsgóðskuna hjá teim ellivu búfólkunum. Í staðin hava May og hennara starvsfólk í størri mun lagt seg eftir einum viðgerðarhátti, sum byggir á 150 ára gomlu tankarnar hjá Florence Nightingale. May rópar viðgerina umsorgan, har fevnandi nærvera, samrøða, stuttleiki, eygasamband og kenslan av felagsskapi eru fremstu partar í uppskriftini. Endamálið er at kveikja verandi heilsuskipan og skapa fatan fyri einum nýggjum máta at vera um menniskju, ið verða rakt av demensi, uppá - at skifta frá medisini til umsorgan.
Børnini tapa í øllum kríggi
Um morgunin hin 21. mars í 1945 gera nunnurnar og skúlanæmingarnir Rigmor, Eva og Henry klárt at byrja dagin í Franska Skúlanum á Frederiksberg. Langt burturi - hinumegin Norðsjógvin - gera bretskir flogskiparar hjá Royal Air Force klárt at hjálpa donsku mótstøðurørsluni í eini avgerandi atsókn. Teir hava sett kós móti Shellhúsinum mitt í Keypmannahavn har Gestapo hevur tikið sær høvuðssæti undir krígnum. Á ovastu hædd hava týskarar sett 26 danskar fangar sum livandi skjøldur. Álopið eydnast, men stutt frá hesum staðnum hendur ein vanlukka. Eitt flogfar er dottið niður við Franska Skúlan. Eldur kemur í og í ringa sýninum fær roykurin hini bumbuflogførini at halda, at bumbumálið fjalir seg undir roykinum á Fredriksberg.
Føroyska Alice var ein av gentunum, sum kom við lívinum frá hendingini. Hon andaðist í 1987 og er grivin í Nýggja kirkjugarði við Velbastaðvegin í Havn.
Í sterka krígsfilminum, sum verður sýndur 13/10, hevur fimtan ára aldursmark, fylgja vit børnunum Henry (Bertram Bisgaard), Eva (Ella Nilsson) og Rigmor (Ester Birch) og næstrafólkum teirra, nunnuni Teresu (Fanny Bornedal), danska HIPO manninum Frederik (Alex Høgh Andersen), bretsku flogskiparunum Peter (Alban Lendorf) og Andy (James Tarpey), og tveimum mótstøðumonnum, sum verða fangaðir. Teir eru Jens Sætter-Lassen og Joen Højerslev. Foreldur at børnunum eru m.a. Danica Curcic, Mads Riisom, Kristian Ibler, Malene Beltoft og Maria Rossing.
Eitt talv innan deyðan
Nýggi týski filmurin ”Schachnovelle”, sum verður sýndur 20/10, byggir á metsølubókina, sum eysturríkski Stefan Zweig skrivaði í Brasil frá 1938 til 1941, tá hon kom út og gjørdist hansara seinasta og kendasta ritverk. Hetta er ein stórbærur sálarfrøðiligur spenningsleikur, meistarliga filmaður og kliptur sum tað sømir seg einum avgerandi talvi, har spælt verður um lívið og tilveruna.
Vit eru í Wien í 1938. Nasistarnir hava tikið Eysturríki og sakførarin Bartok verður handtikin og settur í Hotel Metropol, har Gestapo er flutt inn og hevur gjørt sær høvuðssæti. Nasistarnir vita, at Bartok hevur koturnar til allar tær risaupphæddir, sum múgvandi fólk hava í bankanum. Tá Bartok noktar at geva nasistunum koturnar, verður hann avbyrgdur í einum kliva. Í einum marrudreymi, sum í ”Shutter Island” (2010) gera nasistarnir alt, teir eru mentir at taka mótið frá Bartok og bróta hann niður sum menniskja. Men eingin veit, at Bartok hevur fjalt eina heilt serliga bók, sum hann hevur hjá sær í klivanum. Tað er ein bók um talv, ið gevur søguni og filminum navn. Nú verður kappingin millum Bartok og nasistarnar eitt talv, har hvør leikur elvir til ein mótleik, har lívið er uppá spæl. Leikarar eru Oliver Masucci, Birgit Minichmayr og Rolf Lassgård. Týski Gerd Oswald gjørdi film úr somu søgu í 1960.
Forførdur av Mrs. Robinson
Undir heitinum ”Fagre voksne verden” vísa vit 27/10 amerikanska Oscarvinnaran og klassikaran frá 1967 ”The Graduate”, har Dustin Hoffmann spælir ungi studenturin, Braddolck, sum Mrs. Robinson brúkar til casual sex, eins og Trine Dyrholm førdi víðari í danska filminum ”Dronningen” (2019).
Leikstjóri er Mike Nichols, sum byggir á skaldsøgu hjá Charles Webb.
Vit hoyra um Ben Braddock (Dustin Hoffman), sum er nýklæktur studentur og ikki dugir at fóta sær í lívinum. Foreldrini skipa fyri studentavetslu, har hin tilkomna Mrs. Robinson (Anne Bancroft), ið er gift starvsfelagnum hjá pápanum, forførir Ben og lærir hann alt um sex og hvat ein búgvin kvinna vil hava frá einum ungum manni. Men tá ungi elskarin Ben fær heitar kenslur fyri dóttrini, Elaine (Kathrine Ross), verður tað ovboðið og tilveran fer í grús. Við titulsanginum ”Mrs. Robinson” blivu Simon & Garfunkel kendir av álvara, og filmurin gjørdi Dustin Hoffmann til fremstu stjørnur í leiklutinum sum ungi maðurin við ultimativa studentadreyminum at verða forførdur av eini búnari kvinnu.
At vaksa upp í deyvari familiu
CODA er stytting fyri Child of Deaf Adults. Karmurin um filmin, sum verður sýndur 10/11, er deyva húskið Rossi í útróðrarumhvørvinum Glouster í Massachusetts, har Ruby (Emilia Jones) er hin einasta, ið hoyrir. Mamman er Marlee Matlin, sum í veruleikanum er deyv, og í 1986 vann Oscarvirðislønina fyri fyrsta leiklutin á filmi, tá hon var Sarah í ”Children of a Lesser God”.Nýggi filmurin CODA er upptikin á somu leiðum sum hin meitarligi “Manchester by the Sea” (2016).Tá útróðurin ikki gongst eftir vild, verður tilveran hjá Ruby trupul. Nú skal hon velja millum at vera heima og hjálpa trongda húskinum, ella fara at lesa tónleik, sum hon altíð hevur droymt um.


text:
Orðingar 2010-2019
2019
Bergur Rasmussen
Bergur Rasmussen er ein av okkara ídnastu týðarum. Hann hevur seinastu tjúgu árini týtt hópin av søgum og skaldsøgum til børn og ung.
Bergur er tikin úr leikum at týða dygdargóðan og tíðarbæran lesnað. Hann fevnir víða, alt frá skemtiliga og herviliga Henry til sera viðkomandi søgurnar um Tsatsiki og ævintýrkenda Harry Potter. Harumframt hevur hann týtt fjølbroyttar og spennandi skaldsøgur til ung.
Felags fyri allar bøkurnar er, at hann hevur megnað at varðveitt upprunaeyðkennini, og við sínum lætta og livandi máli er hann við til at stimbra og menna lesiførleikarnar hjá okkara børnum og ungu.
2018
Barnamentanarheiðurslønin í 2018 varð latin Vár Berghamar Jacobsen, sum seinastu mongu árini hevur latið sítt drúgva íkast til føroyska barnamentanarpallin. Hon hevur skrivað og leikstjórnað sjónvarpsrøðina Likkulikkuleia, sum hon saman við ommuni úr Dali gjørdi til fólkaogn.
Hon hevur m.a. eisini skrivað útvarpsleikin Luddi og Lundisa, leikritið til jólakalendaran og sangleikin Jól í grannalagnum og verið við til at geva út søgufløguna Søguskrínið.
Í vár setti hon leikin um Ludda og Lundisu á pall, og seinni í ár kom eisini søgan um tey bæði út í vakrari myndprýddari bók. Søgan um fitta lundaparið Ludda og Lundisu er skrivað á løttum og livandi máli við fangandi rímum, sum eru við til at menna málið hjá børnum.
“Vár hevur við sínum fjølbroyttu gávum og livandi hugflogi givið føroyskum børnum ein litríkari og stuttligari heim at liva í”, sigur nevndin millum annað í grundgeving sínari.
2017
Hjálmar Dam og Hanna Flóvinsdóttir
Barnamentanarheiðursløn Tórshavnar býráðs 2017. Hjálmar Dam og Hanna Flóvinsdóttir.
Hjálmar Dam og Hanna Flóvinsdóttir hava síðstu árini gingið undan at seta sjónleikir fyri børn á pall. Tey hava hegnisliga skrivað, leikstjórnað og spælt seg inn í hjørtuni á bæði vaksnum og børnum. Stuttligu og forvitnisligu leikirnir hava givið børnunum hendinga góðar og væleydnaðar upplivingar, ið hava rúnarbundið tey. Serliga hevur leiklistarliga pallmyndin givið sítt til, at børnini verða flutt inn í ein markleysan, ævintýrkendan heim, har alt ber til.
Havnar Sjónleikarfelag
Barnamentanarheiðursløn Tórshavnar býráðs 2017. Havnar Sjónleikarfelag.
Havnar Sjónleikarfelag hevur seinastu mongu árini megnað at verið karmur um góðan og fjølbroyttan sjónleik til børn. Eldri og nýpallsettir leikir, sum flestu eru bygdir á kendar og virdar barnabókmentir sum t.d. Pinocchio, Klintrimús og hini dýrini í Valbakkaskóginum, Fólk og dólgar í Kardamummubýnum og Pettson og Findus, hava fest seg í medvitið hjá børnum kring alt landið. Leikirnir hava í kapping við nógvar talgildar pallar fylt Sjónleikarhúsið í vikur og mánaðir. Leiklistarliga hava teir givið børnunum eina heilt nýggja dimensión av kendu og elskaðu verunum úr bókmentum og filmi.
2016
Beinta Johannesen
Beinta Johannessen verður heiðrað fyri sítt áhaldandi arbeiði at skapa børnunum áhugavert tilfar. Úr rúgvuni kann nevnast arbeiðið við Míni jólabók og Stroki og krabbabøkurnar um fuglar og djór í Føroyum. Haraftrat eru tað tær mongu søgurnar og bøkurnar, hon hevur myndprýtt við vøkrum og stuttligum myndum.
Beinta hevur við avriki sínum sýnt, at hon hevur hugflog og fjølbroyttar gávur.
Joan Sørinardóttir
Við bókini ”Hvannpoppkorn & summardáafruktsalat” hevur høvundurin við sínum fittu søgum, vøkru myndum og upplýsandi tilfari megnað at samansjóða eina áhugaverda heild, sum bæði børn og vaksin kunnu fáa gleði av.
Uppskriftirnar í bókini eru lættar og leskiligar, og tilfarið er tikið úr tí náttúruríkidømi, vit hava uttan um okkum, og sum vit annars ikki geva ans.
2015 Eingin
2014
Elin á Rógvi
Barnamentanarheiðursløn Tórshavnar býráðs 2014 verður latin Elini á Rógvi.
Elin á Rógvi hevur prógvað, at hon megnar at endurgeva barnamál og tankar á ein hátt, sum fer beint í hjartað á børnunum. Somuleiðis megnar hon at tvinna ymsar listagreinar – dans, sang, skaldskap, sjónleik og upplestur, so at heilskapað verk koma burturúr.
Í 2013-2014 hevur Elin á Rógvi, eins og undanfarin ár, verið virkin og ríkað barnamentanarpallin við barnabókini Og mamma. Málið er livandi og skemtiligt, og bókin kemur veruliga til sín rætt, tá ið hon verður lisin upp fyri børnum. Eisini hevur hon skrivað leikin Sangur í mjørka við íblástri úr ritverki Hans Andriasar Djurhuus. Hesin leikur viðger eins og bókin týðandi temu og tilveruspurningar.
Elin á Rógvi hevur við sínum rúgvusmikla og viðkomandi arbeiði sýnt, at hon spennir víða, hevur hugflog og fjølbroyttar gávur.
2013
Rakel Helmsdal
Barnamentanarheiðursløn Tórshavnar býráðs 2013: Rakel Helmsdal.
Rakel dugir hendinga væl at samantvinna ymisku listagreinirnar, og hetta ber tónleikaævintýrið Veiða vind, ið hon skrivaði fantasifullu og fabulerandi søguna til, boð um. Verkið kom út í bók við stásiligum og litføgrum myndum hjá Janusi á Húsagarði og tónleiki hjá Kára Bæk. Verkið er eisini útsett fyri symfoniorkestur og, eins og Skrímslini, framført sum marionett-teatur. Myndabøkurnar um Skrímslini spretta úr fruktagóðum norðurlendskum samarbeiði, ið hevur vunnið viðurkenning uttanlands. Søgurnar møta børnunum í eygnahædd og viðgera viðkomandi tilveruspurningar. Søgurnar sampakka serliga væl við stóru, dramatisku myndirnar og serstøku grafisku uppsetingina.
Rakel er sera virkin og nýskapandi listakvinna, ið áhaldandi hevur ríkað barnamentan okkara.
Hilmar Joensen
Barnamentanarheiðursløn Tórshavnar býráðs 2013: Hilmar Joensen.
Hilmar Joensen hevur sum fáur evni at skapa lív rundan um seg og hevur staðið á odda fyri leik- og tónlist bæði í heimbygdini Nólsoy og aðrastaðni. Hilmar telist millum persónmenskur, sum sjálvbodnar eru drívmegin handan týðandi barnamentanarlig átøk.
Sum stigtakari til Hvør er kongur í Kongagøtu hevur Hilmar enn einaferð borið sang og leik inn um skúlagátt,til gleði fyri bæði næmingar og lærarar.
2012
Hjørdis Johansen
Barnamentanarheiðurslønin 2012 verður latin Hjørdis Johansen.
Fjølbroytta og virkna leiklistakvinnan Hjørdis Johansen er íbirtari og stigtakari til Dramaverkstaðið, ið hevur mong ár á baki. Við dirvi og dugna hevur hon gjørt leiklistagreinina fródliga og forvitnisliga hjá okkara børnum og ungu. Við hepnari hond, hegni og sínum bragdliga lyndi hevur Hjørdis Johansen givið listaverkstaðnum sín serkenda dramadám í tónleiki og sjónleiki bæði úti og heima.
Úr heimliga søgu- og sagnarvarða okkara hevur listakvinnan lagt doyin á at geva siðsøgugoymsluni ans.
Sangbæru og beinraknu barnasangirnar við Hjørdis og gentunum minnast vit sum nakað heilt serligt, teir eru lívsseigir og hoyrast javnan sungnir í skúlum og barnagørðum.
2011
Føroya Symfoniorkestur
Barnamentanarheiðursløn Tórshavnar býráðs 2011
Í eini aldagamlari kvæðamentan og eini livandi sangmentan hevur Føroya Symfoniorkestur við nýhugsan savnað føroysk børn til tónleikaligar heildarupplivingar.
Føroya Symfoniorkestur er ein fongur og hevur prógvað sín alstóra týdning fyri ta tónleikaligu menningina.
Okkara symfoniorkestur hevur við konsertum fyri barnagørðum og skúlum og sínum beinrakna tónleikaúrvali loftað teimum yngstu áhoyrarunum kring alt landið.
Jóla- og familjukonsertirnar við evnaríkum tónleikarum og spentum, syngjandi børnum geva afturljóð í jólahugnanum.
2010
Janus á Húsagarði
Barnabókaheiðursløn Tórshavnar býráðs 2010 verður latin Janusi á Húsagarði.
Janus á Húsagarði er ein vandin og virkin listamaður, sum við sínum serliga hegni hevur gjørt vart við seg í føroyskum barnabókmentum.
Bøkurnar um Mosamollis og Mosalisu eru bæði litríkar og lívligar. Vit verða tikin av bóli, stór sum smá, tí gjøgnum søgumyndirnar skulu vit sjálvi spinna ein søgutráð.
Í barnabókahøpi er hetta eitt óvanligt og snilt frambrot. Vit eru til staðar í myndatilgongdini og liva okkum inn í heimliga og ævintýrkenda gerandisheimin hjá mosatrøllabørnunum.
Tað liggur so raðið fyri hjá Janusi at finna uppá, at helst eru fleiri mosatrøll eftir at lýsa í føroysku fjøllunum
Jensina Olsen
Barnabókaheiðursløn Tórshavnar býráðs 2010 verður latin Jensinu Olsen.
Jensina Olsen hevur givið okkara børnum nakað, sum ber av í tónleiki og sjónleiki.
Jensina fær børnini at sita undir hvørjum orði, hon sigur, og hvørjum ørindi, hon syngur og spælir. Hon hevur stuttligan og skemtingarsaman málburð og andlitskeipur, ið vit hava fragd av, og sum eru øðrvísi. Jensina er bersøgin, barngóð og opinskárað og dugir so væl at finna uppá.
Jensina er har, sum tíðin krevur, at ein er. Hon er spontan og bráð sum børnini, og ferð og futtur eru í hennara framúrskarandi framførslum.


text:
Greta Svabo Bech byrjaði 2019 við at útgeva tvey stakløg í februar, og nú letur hon eina EP úr hondum. Heitið á EP’ini er “Bones”.
EP'in er ein uppsamling av fýra løgum, har minnisverd løg eru vovin inn í eitt elektróniskt landslag, sum bæði er sterk og kensluborin. Í ár breiðir Greta sínar røtur í tí elektróniska tónleikaumhvørvinum, har hennara samstarv við Deadmau5, The Bloody Beetroots og Ludovico Einaudi hava ført til yvir 150 milliónir stroymingar. Hetta vísir eitt gávuríkt fjølbroytni at røkka einum breiðum lurtaraskara.
Fyrsta staklagið “All My Bones” varð stroymt 250.000 ferðir fyrstu vikuna. Við lagnum ferðast Greta á myrkum elektróniskum gøtum, har hon skapar ein fullkomnan heim til sína eyðkendu og mjúku rødd. Her ger Greta Svabo Bech eina ábending um komandi útgávur við riffum sum falla væl í oyra.
Hoyr lagið "All My Bones" her:

Løgini á Bones eru: "All My Bones", "Before You Go", "Numb" og "Hear the Melody".


text:
Elisabeth II drotning
Elisabeth II (fødd sum Elizabeth Alexandra Mary Windsor 21. apríl 1926 í Mayfair, London)[1] er drotning av tí Sameinda Kongaríki Stórabretland og Írland og 15 øðrum londum (Commonwealth Realms), herundir Kanada, Avstralia og Nýsæland.
Hon er drotning síðan 6. februar 1952, tann dagin, tá faðir hennara, bretski kongurin George VI, doyði. Regeringstíð hjá Elisabeth II er longri enn hjá nøkrum øðrum bretskum monarki, og hon er eisini tann higartil longststýrandi kvinnuligi monarkurin í søguni.
Ávísingar úteftirEdit
- The Queen, royal.uk (enskt)
- Queen Elizabeth II, imdb.com (enskt)
- Kongaligt jarnbrúdleyp á Windsor-borgini, portal.fo, 20. nov. 2017
- Enska drotningin sitið 65 ár á trónuni, r7.fo, 6. februar 2017
KeldurEdit
- ↑ Queen Elizabeth II, imdb.com


text:
Sámal Kristian Soll
Sámal Kristian Soll er føddur 25. mai 1977 í Tórshavn og er uppvaksin har.
Hann er cand. mag í enskum.
Hann hevði tríggjar stuttsøgur við í savninum Russiskur dansur og hevur týtt stuttsøgur úr enskum, m..a Hemingway, sum hava staðið í Skáanum og Varðanum.
Hann týðir gátubøkurnar í røðini Detektivstovan hjá Lassa og Maiu, sum Bókadeildin gevur út.
Útgávur:
2006 Ver ikki bangin í Spøkilsið sum flenti
Jólini hjá Hugnamúsini í Míni jólabók
Bókabøðil í Vencili 1
2007 Marrubókin í Vencili 3
2008 Vættrahúsið í Míni jólabók
2010 Tá ið Hvítamús hvarv úr Músadalinum í Míni jólabók
2011 Føðingardagurin hjá hugnamúsini í Míni jólabók
2012 Hin óargaligi jólamaðurin í Míni jólabók
2013 Villamús fer í grind og Spøkilsið á lærarastovuni í Míni jólabók
2015 Svart hol í Vencili nr. 15


text:
HOYVÍK Í STØÐUGARI MENNING
Hoyvík er størsti býarpartur í Tórshavnar kommunu og vaksandi fólkatalið setir krøv til at tænastur og trivnaðarátøk verða gjørd í nærumhvørvinum.
Tað er ikki onki vit hava gjørt í Hoyvík hesa setuna: Nýggjan Umlættingar- og rehabiliteringsdepil (URD), stórar umvælingar eru gjørdar á Hoyvíkar skúla, Stórabrekka, nýggja bústaðarøkið, við 160 búeindum, verður boðið út í næstum, læknahølir í Kirkjustræti, nýggjur kirkjugarður, arkitektakapping hevur verið um at fara undir Stórutjørn. Dagstovnurin á Flat er bygdur út so hann nú er dupult so stórur, nógv trø eru gróðursett m.a. við Myllutjørn og í Djúpagili. gøtan í Villingardali er sett í gongd, verður liðug í desember. Byggisamtyktin fyri Dalin langa er broytt frá sethúsaøki til fríøki. Súkklarar hava fingið betri umstøður. Hølið innrættað í Hoyvíkshøllini til styrkivenjing, Frílendisætlanin Boðanes-Hoydalar er endaliga samtykt, gøtur eru gjørdar, hundatrøð undir Vinnuhúsinum letur upp í næstum, gøta út á Hvítasand er boðin út og fleiri trø verða gróðursett saman við Skógrøtini.
Tað eru tó mong viðurskifti, ið tørvur er á at gera og bøta um í Hoyvík. Komandi fýra árini eigur at verða arbeitt við hesum:
- Betri parkeringsviðurskifti í Millum Gilja, hetta skal gerast á felagsøkið, ið liggur klárt, men í órøkt, matr. nr. 140a.
- Fyrireikingarnar eru byrjaðar til at byggja røktarheim við røktaríbúðum aftrat í Stórutjørn.
- Finna eina loysn við koyriforingunum á gøtunum kring Hoyvík so, at súkklur og barnavognar sleppa framvið eftir gøtunum, – tó uttan at prutl sleppa ígjøgnum.
- Planta meira kring um í Hoyvík.
- Fyrireika útbygging av Hoyvíkar skúla
- Snøgga og gera torg og fleiri parkeringspláss á økinum millum kirkjuna og skúlan
- Gera útkoyringina frá Løgmannabreyt út á Vegin Langa trygga, t.d. við rundkoyring ella ferðsluljósum.
- Gera ljóðforðingar, nú landsvegurin (nýggi innkoyringavegurin) kemur so tætt at húsunum í Hoyvík.
- Ljóðforðingar/planting millum Dagstovnin á Flat og Vegin langa
- Heildarætlan fyri at bøta um parkeringsviðurskiftini fer til hoyringar nú, har vit gera grøn økir, parkeringspláss og gongubreytir á Karlamagnusarbreyt, pengar eru settir av á fíggjarætlanini og farið verður undir arbeiði í ár.
- Fríðka rundan um fótbóltsvøllin, gera skýli og áskoðarapláss
- Gøtulyktir fram við gøtuni við Svartafoss.
- Samanbinda gøtuna omanfyri Sandvíkarhjalla við gøtu oman til Sundsvegin, so tað ber til at ganga eftir gøtum frá Sandvíkarhjalla og inni á Gøtu niðan á Sundsvegin uttan at noyðast at ganga eftir stóru vegunum.
Øverst på formularen
Nederst på formularen
- Gera felagsøkið við tjørnina millum Djúpagil og Millum Gilja, so økið kann nýtast til hugna og tiltøk.
- Fjarhitarør liggja í fleiri økjum í Hoyvík, men hóast frástøðan er stutt, so eru nógv hús, sum ikki sleppa at knýta í, tí rørini ikki ganga heilt til húsið. Kommunan eigur at bera so í bandi, at rør verða løgd til húsini, og síðani kunnu húskini sjálvi rinda ein rímiligan íbindingarkostnað.
- Hoyvíkshøllin skal útbyggjast við einum hondbóltsvølli afturat.
- Stórhøll skal fyrireikast og liggur í nýggja býlinginum í Stórutjørn.
Fái eg álit frá veljaranum at halda fram í býráðnum fari eg at virka fyri at bøta um hesi viðurskifti í Hoyvík.
Gunvør Balle, varaborgarstjóri og valevni fyri Tjóðveldi


text:
Eitt summarið herfyri fór Jákup Hansen á Gørðum í Søldarfirði við átjan ára soni sínum út á Rituvíksháls miðskeiðis millum Heiðarnar og Rituvík at skera torv í tí sonevnda “Mýruhaga”, sum hoyrir til Toftir.
Meðan sonurin stóð og skar, helt hann við faðir sín, at á botninum í grøvini sýndist at liggja nakað av rustaðum jarni. Jákup kom til, og helt tað vera gátuført, at jarnpettir kundu vera at finna so langt uppi til fjals og undir mónum.
Hann bað sonin halda fram við at skera, til jarnið kom heilt undan. Og hin so gjørdi. Tað vísti seg so, at tað var ein bogasápul, “krumsabel”, sum tað nevnist á donskum, ið teir vóru komnir niðurá. Hann var boygdur um tveir tummar upp á longdina; longdin var ¾ alin, breiddin 1 1/2 tummi. Hann var so illa viðfarin av rusti, at hann fór heilt sundur, tá ið Jákup tók hann upp; bert eitt lítið sindur av órustaðum stáli var eftir.
Mógvurin, ið lá yvir sáplinum, var umframt svørðin 20 tummar; men av tí, at fyrr hevur verið skorið í torvskerahædd á sama staði, má djúpdin hava verið ógvuliga stór. Hesin forngripur varð funnin í eini ás, so neyvan kann vera møguligt, at mógvur omanífrá kann vera skriðin niðuryvir.
Umframt stríð sínámillum hava føroyingar í gomlum døgum ofta brostið saman við fremmandar sjórænarar og illgerðarmenn.
Í grannahøgunum á Glyvrum, í Lamba og Skálafirði kunnu síggjast pláss, har menn skulu hava verið í bardaga, og har teir, ið fullu, skulu vera grivnir. Á eystursíðuni í Glyvrahaga, við Lambavík, finnast enn tvær toftir, har tey á Glyvrum, ið røsk vóru, kundu flýggja fyri ófriðarmonnum. Tey, ið ikki vóru ment at flýggja so langt, krógvaðu seg í eini holu í Skotarók - í aðrari síðuni á gjónni, sum er beint niðan av bygdini, umvið 400 favnar at ganga frá sjónum.
Tað er trúligt, at ein bardagi kann hava verið, her tann frammanundan nevndi sápulin varð funnin, og at ein av teimum, ið eftir vóru á valinum, kanska ein turkur, er jarðaður her saman við sápli sínum.
Andreas Weihe: “Søga og søgn”, 1933


text:
FAO
ST felagsskapurin FAO (á enskum Food and Agriculture Organization of the United Nations, á føroyskum Matvøru- og Landbúnaðarfelagsskapur Sameindu Tjóða) arbeiðir við millum øðrum spurningum um mat og føðslu. FAO er ST-felagsskapur, ið umsitur matvøru og landbúnaðarmál. Heimildirnar og endamálið hjá FAO eru at betra føðigóðsku og lívskor kring heimin, stuðla uppundir vøkstri í globala búskapinum og tryggja veitan av matvøru til tað vaksandi fólkatalið í heiminum. FAO fremur sítt endamál við at virka sum ein altjóða vitanardepil, ið veitir ráðgeving og stuðul til limalondini. Felagsskapurin samskipar og arbeiðir móti at áseta altjóða mannagongdir og reglugerðir. FAO og limalondini samstarva eitt nú innan menningarvirksemi, og limalondini kunnu gagnnýta dátugrunnar og hagtøl, ið felagsskapurin umsitur. FAO var settur á stovn í 1945 og hevur í 2013 190 limalond.
Bert sjálvstøðugir statir kunnu fáa fullan limaskap í FAO. Stjórnarlógin hjá FAO inniheldur tó greiðar ásetingar um atlimaskap. Føroyar hava atlimaskap í FAO. Sum atlimur fáa Føroyar fulla atgongd og talurætt á ráðstevnum, aðalfundum og nevndarfundum, bert ikki atkvøðurætt. Tað er tó ikki vanligt, at atkvøtt verður um faklig ella politisk mál, ið verða viðgjørd. Føroyski áhugin er serliga fyri nevndini CoFi (stytting fyri Committee on Fisheries). Fyri Føroyar hevur tað stóran týdning at vera við í tí partinum, sum varðar av fiskivinnu. Flestu fiskivinnulond hittast javnan í CoFi at viðgera mál, sum hava felags áhuga, so sum felags meginreglur fyri burðardygga fiskivinnu. Nógvar altjóða leiðreglur um fiskivinnu og aling fáa sítt skap í CoFi, og tí er luttøka umráðandi fyri lond, sum ynskja at ávirka altjóða fiskivinnupolitikkin í framtíðini.
CoFi heldur høvuðsfund annaðhvørt ár í Róm í Italia, har FAO høvuðsskrivstovan er. CoFi hevur tvær sernevndir, onnur arbeiðir við aling og hin við handli í fiskavørum. Tær hava eisini fund annaðhvørt ár. FAO aðalskrivstovan hevur harumframt eina deild fyri fiskivinnu og aling, sum skipa fyri serfundum og ger frágreiðingar viðvíkjandi fiskivinnu eftir áheitan frá CoFi, umframt at fiskivinnudeildin annaðhvørt ár ger eina umfatandi støðulýsing av fiskivinnu og aling.
Keldur[rætta | rætta wikitekst]
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Tann 12. mai 2011. Hetta er forsíðan á heimasíðuni hjá Tórshavnar Manskóri. Á heimasíðu okkara finna tygum ymiskt tilfar um kórið, skrivligt tilfar, myndir, ljóðupptøkur við og uttan myndir (videoløg) og ymiskt annað, - og enntá kunnu tygum gera viðmerkingar í gestabók okkara, so - væl komin!
Tórshavnar Manskór hevur givið fýra fløgur út.
Niðanfyri er eitt yvirlit yvir fløgurnar.
Fyrsta fløgan
Fyrsta fløgan hjá Tórshavnar Manskóri kom út í 1997, og eitur rætt og slætt »Tórshavnar Manskór«, og á hesi fløgu eru millum aðrar teir mergjaðu sangirnir »Føroyar mítt land« og »Við strondina stóð eg tá ódnin brast á«, sum hevur heitið »Ódn«, eisini er tann gamli føroyski sálmurin »Som den gyldne sol frembryder«, sum Jákup Dahl týddi og sum Heri Eysturlíð arrangeraði fyri manskór, - umframt fleiri aðrir góðir sangir á ymsum tungumálum.
Her er perman til fløguhúsan, vilt tú síggja fløguhúsan í góðari góðsku skalt tú trýsta á myndina - hav tol, tað kann taka eina løtu!
Fløgan er til keyps hjá tutlrecords.com ella hjá power.fo
Onnur fløgan
Onnur fløgan hjá Tórshavnar Manskóri kom út í 1999, og eitur »Vit eru Føroyingar«, eftir fyrstu reglu í tí ironisku yrkingini »Kvæði fremsta framtakskappa landsins« (Orð: Regin Dahl/Lag: Kári Bæk) um at vera mentaður føroyingur. Á hesu fløgu eru fleiri sangir frá eini melodikapping, sum vit høvdu 25. mai 1996, og eisini fleiri sangir á eitt nú íslendskum og donskum. Síðsta lagið er tjóðsangur okkara soleiðis sum Peter Alberg, vanliga nevndur Petur í Geil, skrivaði hann.
Her er perman til fløguhúsan, vilt tú síggja fløguhúsan í góðari góðsku skalt tú trýsta á myndina - hav tol, tað kann taka eina løtu!
Fløgan er til keyps hjá tutlrecords.com ella hjá power.fo
Triðja fløgan
Triðja fløgan hjá Tórshavnar Manskóri kom út í 2008, og eitur »Væl má gagnast!« eftir síðstu reglu í tí skemtiliga sanginum »Matlepin« hjá Nyholm Debes. Harnæst er fløgan tann fyrsta føroyskt frammleidda fløgan í »surround«, tað vil siga, at lurtarin verður umgirdur av ljóði eins og í einum góðum konsertsali. Á fløguni eru trý løg av ljóði: 1) Super Audio 5.1 »surround« 2) Super Audio Stereo, og 3) vanligt stereo. Á fløguni eru sangir úr Bulgaria, Danmark, Íslandi, Amerika og eisini eru fleiri góðir solistar við á fløguni: Andrias Reinert, Peter H. Niclasen, Fróði D. Sandoy, Birgir Krossteig og aðrir.
Her er perman til fløguhúsan, vilt tú síggja fløguhúsan í góðari góðsku skalt tú trýsta á myndina - hav tol, tað kann taka eina løtu!
Fløgan er til keyps hjá tutlrecords.com ella hjá power.fo
Fjórða fløgan
Fjórða fløgan hjá Tórshavnar Manskóri kom út í 2009, og eitur »KANTATA TIL 900 ÁRA ÓLAVSØKUHÁTÍÐINA« vanliga nevnd »Ólavsøkukantatan«, sum Edw. Mitens og J. Waagstein gjørdu til Ólavsøkuhaldið í 1930, til minnis um Ólav Kong Haraldsson, sum fall í 1030. Á fløguni eru allir sjey partarnir í kantatuni, umframt inngangssangurin »Fjallprúða heim« og útgangssálmurin »Harra Guð títt dýra navn og æra«. Solistar eru Peter H. Niclasen og Mouritz Mohr. Eftir inngangssangin er ein sera hittinorðað røða, sum Petur Øster hevur skrivað og sum Uni Arge lesur.
Her er perman til fløguhúsan, vilt tú síggja fløguhúsan í góðari góðsku skalt tú trýsta á myndina - hav tol, tað kann taka eina løtu!
Fløgan er til keyps hjá tutlrecords.com ella hjá power.fo
end faq
Til ber at fáa Tórshavnar Manskór at syngja til ymisk privat tiltøk, so sum føðingardagar og líknandi. Støddin av kórinum veldst um, hvussu nógv pláss er. Talan kann vera um eitt lítið kór (12 - 16 mans), eitt stórt kór (30 - 36 mans) ella onkrastaðni har ímillum. Sungið kann vera í millum 2 - 8 sangir úr sangskrá kórsins. NB.: Tað ber ikki til hjá kórinum at syngja í vanligari arbeiðstíð.


text:
Stovnsleiðarar kunnu í tíðarskeiðnum frá hósdegnum 15. juli til og við hósdagin 5. august góðkenna stovnsroknskapir.
Aðalstjórar kunnu í tíðarskeiðnum frá fríggjadegnum 6. august til og við mánadagin 16. august góðkenna greinaroknskapir.
Tað ber til hjá stjórnarráðnum at góðkenna roknskapin innan 6. august. Tað er tó við teirri treyt, at allir stovnsleiðararnir undir stjórnarráðnum hava góðkent roknskap sín, tí tá ið stjórnarráðið hevur góðkent roknskapin, verður greinaroknskapurin stongdur, og tá kann stovnsleiðarin ikki vátta og gera viðmerkingar.
Týsdagin 17. august verður tíðarskeið 2021-06 stongt.
Gjaldstovan | Kvíggjartún 1 | FO-160 Argir | Tel: +298 35 24 00 | gjaldstovan@gjaldstovan.fo | EAN 5797100000010 | V-tal 343269


text:
Saturday, April 19, 2014
Saman og fyri seg sjálvan
Hetta nýggja verkið hjá Banksy, Mobile-lovers í Bristol rakar seymin á høvdið í lýsingini av nútíðar menniskjanum, sum eisini í dýrmætum løtum, sum áttu at lagt upp til hægstu dedikatión, hevur lyndi til at skapa frástøðu til hesa somu løtu. Tað gera vit t.d. við at taka myndir av støðuni, so at vit kunnu posta hana á facebook ella líknandi støð og við at kekka um fartelefonin hevur nakað nýtt at siga tær úti úr heimi og vita hvussu nógv hava dámt tína seinastu støðuuppdatering. Tey gerast alsamt færri við tað, at "dámar"-valutain tykist dýrka - tað er ikki heilt so lætt at fáa "likes", tá meira verður úttrykt enn tikið verður ímóti. Ein donsk kanning vísti fyri kortum, at meginparturin av teimum ungu hava roynt at kekka fartelefonina meðan tey hava samlegu. Tað er ein øgilig trongd og púra absurd at hugsa sær, haldi eg. Men tá eg í áðni noktaði soninum at hyggja at teknifilmi afturvið morgunmatinum, fór hann fullkomiliga í minus, hann tímdi ikki at práta við meg, segði hann, tí Cartoon Network, er nógv stuttligari. Svarið var so mikið lemjandi at hann slapp at hyggja eina løtu, páskaferia og alt. Og nei, eg skal ikki koma for gott í gongd. Skal eg grípa í egnan barm, brúki eg internetið hvønn tann einasta dag frá morgun til myrkurs, og 9 út av 10 netkekkum eru lutfalsliga ógrundaði, eg kekki meyl og FB bara soleiðis hissini. Eg elski internetið, um internetið var til, tá eg var barn og ung, ivist eg ikki í, at eg hevði livað og búð á internetinum. Eri ikki framtíðargranskari, men ivist onga løtu í, at internetið og sosialu miðlarnir eru í ferð við at broyta okkara tilveru heilt grundleggjandi. Tað er jú fantastiskt at kunna hava ein felagsskap á telduni, har tú kanst kaga innar, tá tú vilt, vera passiv ella aktiv júst sum tú hevur hug til og væl at merkja við eini frisuru og útsjónd, sum liggur nokk so langt frá tínari vælgreiddu profilmynd.
Í undirvísingini plagdi eg at vera rættiliga avgjørd bæði viðvíkjandi telefonum og við FB og øðrum teldufjasi, men í summum førum má eg nú ásanna, at hesir miðlar eru vorðnir so nattúrligir partar av tilveruni hjá teimum ungu, at tey ikki kunnu vera teir fyriuttan. Tey hava vant seg til, at teir eru har næstan sum eitt nattúrligt framhald av arm og hond. Eg spurdi ein næming um hann brúkar snildfonina meðan hann etur døgurða saman við familjuni og hví og jú, tað ger hann. Orsøkirnar eru eftir øllum at døma fleiri; digitala samveran er undirhaldandi og lítið krevjandi, og so kann snildfonin eisini brúkast til at sleppa undan hasari awkward kensluni. Eg skilji hann væl, minnist væl tílíkar strævnar løtur við familjudøgurðaborðið, tá mann ikki ordiliga visti hvat mann skuldi siga og tey vaksnu allíkavæl høvdu lyndi til at yvirrula, tí tey dugdu betri at tosa og tí, at avgerðarrætturin nattúrliga lá hjá teimum. Spurningurin er so um mann allíkavæl fekk okkurt burtur úr hesum løtunum, sum tey ungu nú kanska mangla.
Eg veit ikki um tað rættasta hevði verið, sum vit hava umhugsað, at stongt FB o.t. í undirvísingartíð, men eg eri farin at ivast. Í seinastuni havi eg lagt til merkis, at sjálvt um fleiri næmingar hava FB og snapchat tendrað, so brúka tey eisini telduna aktivt sum amboð í undirvísingini, t.d. brúka tey orðabøkurnar hjá Sprotanum, bókmentasøguna í Litteraturens Veje, eins og tey googla eftir øllum møguligum. Í grundini eri eg eisini ímóti sensuri av einum og hvørjum slag, so eg má bara royna at leggja undirvísingina til rættis so at hon er kappingarfør við digitala gangin. Samstundis havi eg ein varhuga av, at tað er umráðandi ikki at kapitulera í mun til gerandisdagin, so at tað ber til at eta saman við teimum awkward løtum, sum máttu staðist av at vera sama uttan mobila avleiðslu.
Posted by Listin at 9:36 AM
Labels: KP


text:
CCF 25 A
TSB E 128
1 Tað var á ein árla morgun,
hundar fullu í bond,
har kom fram ein gamal maður,
bar hakan undir hond.
Her er gott at dansa,
stovan hon er ný,
stokkar eru av stáli gjørdir,
takið er av blý.
Her er gott at dansa.
2 “Ver vælkomin, gamli maður,
sit tú mær íhjá,
hvar veitst tú mestar fíggjarvánir,
satt at siga frá?”
3 “Liggja undir Eljarlandi
lítlar oyggjar tvær,
har veit eg mestar fíggjarvánir,
satt at siga tær.
4 Onnur eitur Sikiloyggj,
onnur Seggir minni,
har veit eg mestar fíggjarvánir,
ert tú maður at vinna.”
5 Ásbjørn letur bussur smíða,
vænar og so fríðar,
kvittar norð við Eljarlandi,
higar ið jólini líða.
6 Setti segl í húnar hátt,
sigldi norð við landi,
honum kom hvørki Gud í hug
ei tann heilagi andi.
7 Løgdu teir har at landinum,
sum fjøran hon var slætt,
hatta man vera Brúsahelli
beint í fjalli rætt.
8 Ásbjørn gekk frá strondum niðan,
ein við ongar sveinar,
tá ið hann kom at hellinum,
ei var Brúsi heima.
9 Tekur hann bæði gull og silvur
sær í byrðar at binda,
klæði hans og váknaprógv
hann letur at strondum rinda.
10 “Eftir liggja handskar mínir,
teir ljóti eg at søkja,
er hann heima Brúsajøkil,
tá man verða fløkja.”
11 Svaraði ein av monnum hans:
“Vilt tú ráð míni tiggja,
siglum aftur til landanna,
og latum teir handskar liggja!”
12 Til tað svaraði Ásbjørn prúð:
“Aftur ljóti eg at venda,
eg havi so leingi teir handskar goymt
og borið á mínari hendi.”
13 Svaraði annar av monnum hans:
“Lýð tú míni ráð,
nógvir gerast slíkir handskar
heima í londum vár.”
14 Ásbjørn gekk frá strondum niðan,
ein við ongar sveinar,
tá ið hann kom at hellinum,
tá var Brúsi heima.
15 Svaraði hann tá Ásbjørn prúð,
bæði vænur og vitur:
“Har liggja nú handskar mínir,
Brúsi, sum tú situr.”
16 Til svaraði hann Brúsajøkil,
ei er mjúkt at strúka:
“Hoyr tú tað nú, Ásbjørn prúð,
gullið skal eg tær lúka!
17 Tá ið tú tókst mítt gull og silvur,
tað mundi meg lítið um varða,
tá ið tú tókst mítt váknaprógv,
tað mundi meg mest um varða.”
18 Til svaraði hann Brúsajøkil:
“Verði her enn sum fyrr,
aftur lokist helli mítt,
og verði her ongar dyr!”
19 So tókust teir hondum saman,
gjørdu snarpan leik,
so tróðu teir bjørgið niður
sum tað bleyta leir.
20 Teir stóðu har so langt á dag,
teir hoyrdu brandar gjalla,
fimtan vá hann trøll í helli,
tá fell kempan snjalla.
21 “Siglið aftur, Ásbjørns menn,
byrurin hann er bleikur,
biðið so hansara sælu móður
kemba sín son á reik!"
22 Atur sigldu Ásbjørns menn
bæði við sorg og sút,
inntil hin ungi Ormar
frætti til Íslands út.
23 Ormar letur bussur smíða
vænar og so fríðar,
kvittar norður við Eljarlandi,
higar ið jólini líða.
24 Setti segl í húnar hátt,
sigldi norð við landi,
honum kom bæði Gud í hug
og so tann heilagi andi.
25 Løgdu teir har at landinum,
sum fjøran hon var slætt,
hetta man vera Brúsahelli
beint í fjalli rætt.
26 Ormar talar til sínar menn:
“Nú býðst meiri vandi,
eg sær trøll í kattarlíki
fyri hellisdurum standa.”
27 Ormar gekk frá strondum niðan,
í ærum var hann stórur,
tá ið hann kom at hellisdurum,
katturin úti stóð.
28 Ormar leggur ørv á strong,
aðra og ta triðju,
katturin tók við øllum teim
og beit tær av um miðju.
29 “Tú tarvt ikki, ungur maður,
tínar ørvar oyða,
tó ið tú skjótir í allan dag,
tú fært meg ikki deyðan.”
30 Ormar kastar ørvastrongin,
tekur nú brandin bjarta,
setir hann so fyri kattins bróst,
at oddurin stóð í hjarta.
31 Katturin skar so sárliga við,
øll vørildin tóktist skelva,
út lupu tey fimtan trøll
og ristu sínar bjálvar.
32 Ormar hevði siðin tann,
frændi hevði ikki fyrr,
tá ið hann gekk í hellið inn,
tá settist hann í dyr.
33 Til svaraði hann Brúsajøkil,
mælir í sessi sínum:
“Hvat man hann vilja, Ormar sterki,
higar í helli til mín?”
34 “Tað man hann vilja, Ormar sterki,
higar í helli til tín,
hann hevur ongar bøtur fingið
fyri Ásbjørn, bróður sín.”
35 “Tú fært ongar aðrar bøtur,
sigi eg nú tær,
tú hevur dripið tann besta katt,
eg legði hjá sjálvum mær.”
36 Svaraði hann Ormar sterki,
ilt er í skap at eggja:
“Tú skalt ikki Ásbjørn, bróður mín,
javnt við kattin leggja.”
37 So tókust teir hondum saman,
gjørdu ein snarpan leik,
so kluvu teir bergið niður
sum tað bleyta leir.
38 So skalv hjartað í Ormari
sum knívur í leysum skefti,
fimtan vá hann trøllini,
tá var kempan eftir.
39 Tá var rómur í hellinum,
Ormar fór á knæ:
“Gud og heilagi Ólavur kongur
duguað veit tú mær!
40 Sannur Gud í himmiríki
veri mær styrki á bræði,
um eg var í teirri trúgv,
sum Ólavur kongur segði.
41 Eg skal tæna Ólavi kongi
í mín allan aldur,
vil Gud meg úr neyðum loysa,”
lovaði sá brynjubaldur.
42 Til svaraði hann Brúsajøkil,
rópar nú alvæl hátt:
“Tann tú hevur í kjafti á tær,
hann er ikki her í nátt.”
43 Tá var rómur í hellinum,
tá ið Brúsi fell á knæ,
so kluvu teir bergið niður
sum tað bleyta træ.
44 So var skeggið á risanum sítt
sum síðasta tagl á hesti,
Ormar setti føtur í fjall,
nú eru handarfestir.
45 Hann reiv av honum skeggið alt,
kjøtið inn at tonnum,
frálíkur sýntist Brúsajøkil
øllum øðrum monnum.
46 Hann reiv av honum skeggið alt,
kjøt og kjálkafillu;
enn tá tyktist Brúsajøkil:
“Nú gerast leikir illir.
47 Skeggið ræð at prýða meg,
hartil virðin fekk,
tríggjar reisir á hvørjum degi
yvir gullroyki hekk.
48 Skeggið ræð at prýða meg,
allur virðin full,
tríggjar ferðir á hvørjum degi
dró eg tað við gull.”
49 Brúsi skar so sárliga við,
tá ið hann fekk banasár,
hetta hoyrdu Ormars menn,
niðri á skipum lá.
50 “Hatta var ikki Ormars reyst,
nú mundi ganga til deyða,
signað verði móðirin,
bitan í munnin legði!”
51 Hann var bani at risanum
við hvøssum slíðraknívi,
síðan tænti hann Ólavi kongi,
so leingi hann var á lívi.
52 Aftur skundar Ormar sær
á Ólav kongins fund,
tríggjar gullsteinar í barmi á sær,
hvør vá nær um pund.
Her er gott at dansa,
stovan hon er ný,
stokkar eru av stáli gjørdir,
takið er av blý.
Her er gott at dansa.
CCF 25 A
TSB E 128
Handrit: Kvarthandrit Svabos Gl. kgl. Saml. 2894, 4to, vol. II, Nr. 3, s. 631.
Útgávur:
1. Chr. Matras (ed.): Svabos Færøske Visehaandskrifter, 1937-39 s. 257.
2. Føroya kvæði (N. Djurhuus greiddi til útgávu, 1951) Band I, Teil 3, s. 519.
3. Føroya kvæði (Inngangur og úrtøk eftir Dánjal Niclasen, 1998) 8. bind, s. 67.
Heimild: J.C. Svabo (1746-1824), Miðvági, 1781-82.
Jólaaftan kemur gamalur maður til hús Ásbjarnar og Ormars. Hann talar við teir um stóran dýrgrip.
Ásbjørn heldur av stað at finna dýrgripin. Hann fer til eitt risahelli, har dýrgripurin er. F: Hann fer eftir gullinum og ber tað oman á skipið. Hann varnast, at handskarnir liggja eftir, og fer aftur eftir teimum. Nú er risin, Brúsi, afturkomin, og hann drepur Ásbjørn. – S: Risakøtturin hjá Brúsa drepur Ásbjørn. –
Beiggi Ásbjørn, Ormar, heldur av stað at hevna deyða bróðursins. – F: Ormar kemur at hellismunnanum, hittir køttin og drepur hann. Í hellinum hittir hann Brúsa og berjist við hann. Ormar biður Gud og Ólav Halga hjálpa sær. At enda drepur Ormar Brúsa. Hann fer heim aftur við dýrgripinum. – S: Á leiðini ákallar Ormar Eirik Halga. Hann kemur at hellinum við monnum sínum. Køttur Brúsa drepur ein av monnunum. Har er eingin Brúsi, og Ormar skal fara, tá ið hann varnast, at handskarnir liggja eftir, og fer aftur eftir teimum. Nú er Brúsi heimafturkomin.
Ormar skilir, at Brúsi er gamli maðurin, sum talaði um dýrgripin. Teir berjast. Til at bjarga lívinum bjóðar Brúsi Ormari helvtina av dýrgripinum. Hann hevur svik í huga, men Ormar drepur hann, tekur dýrgripin og fer heim aftur.
á føroyskum: CCF 25 (eisini á svenskum)


text:
Nevndin í BankNordik hevur skipað seg
Í dag varð ársaðalfundur hildin í BankNordik, og eftir fundin skipaði nevndin seg við Ben Arabo sum nevndarformanni. Á aðalfundinum varð m.a. avgjørt, at einki vinningsbýti verður goldið fyri 2019.
Ársaðalfundurin hjá BankNordik varð í dag hildin sum upprunaliga ætlað, hóast talan var um ein heldur øðrvísi aðalfund. Til tess at fylgja tilmælunum frá myndugleikunum um at fyribyrgja smittu við koronavirusi legði bankin seg eftir at avmarka aðalfundin so nógv sum gjørligt. Eitt nú var nevndin ikki til staðar, og nógvir partaeigarar høvdu latið fulltrú í staðin fyri at møta.
Ben Arabo nýggjur nevndarformaður
Nevndarforkvinnan í BankNordik seinastu 5 árini, Stine Bosse, hevði frammanun-dan boðað frá, at hon ikki tók við afturvali, og tí var greitt undan fundinum, at nýggjur nevndarformaður skuldi veljast. Beint eftir ársaðalfundin skipaði nýggja nevndin seg við Ben Arabo sum nevndarformanni og John Henrik Holm sum næstformanni.
”Eg eri fegin um at verða valdur til formann í BankNordik. Eg síggi fram til at verða partur av at styrkja og menna ta sterku støðu, ið BankNordik hevur, og støðugt at betra um kappingarførið frameftir. At varðveita styrki og kappingarføri er serliga týdningarmikið í tíðum sum hesum, har BankNordik hevur ein sera týdningarmiklan leiklut at hjálpa sínum kundum gjøgnum verandi marknaðarstøðu,” sigur Ben Arabo, nývaldur nevndarformaður í BankNordik.
Hesi manna nú nevndina í P/F BankNordik:
- Ben Arabo, formaður
- John Henrik Holm, næstformaður
- Barbara P. Vang, aðalfundarvaldur nevndarlimur
- Jógvan Jespersen, aðalfundarvaldur nevndarlimur
- Gunnar Nielsen, aðalfundarvaldur nevndarlimur
- Hans Arni Bjarnason Thomsen, aðalfundarvaldur nevndarlimur
- Kenneth M. Samuelsen, starvsfólkavaldur nevndarlimur
- Dan Rasmussen, starvsfólkavaldur nevndarlimur
- Alexandur Johansen, nevndarlimur umboðandi samtakið
Einki vinningsbýti verður goldið fyri 2019
Tað er sera óvist, hvørjar avleiðingar COVID-19 fer at hava fyri samfelagið og virksemið hjá BankNordik, og tí er tað í løtuni trupult at meta um fíggjarligu útlitini hjá samtakinum. Tí metir bankin tað ikki vera ráðiligt at gjalda íleggjarum 67,2 mió. kr. í vinningsbýti fyri 2019, sum ætlanin upprunaliga var. Á aðalfundinum varð tí samtykt, at einki vinningsbýti verður goldið fyri 2019.
Á ársaðalfundinum vórðu hesi mál viðgjørd:
- Frágreiðing nevndarinnar um virksemið hjá BankNordik í 2019 varð góðkend
- Ársfrágreiðingin hjá BankNordik fyri 2019 varð góðkend
- Avgerð varð tikin um ikki at gjalda vinningsbýti fyri 2019
- Uppskot nevndarinnar um val av 6 aðalfundarvaldum nevndarlimum varð góðkent
- Nevndarlimirnir Barbara Pállsdóttir Vang, Jógvan Jespersen, John Henrik Holm og Gunnar Nielsen vórðu afturvaldir, meðan Ben Arabo og Hans Arni Bjarnason Thomsen vórðu valdir sum nýggir nevndarlimir
- P/F Januar, løggilt grannskoðanarvirki, og PricewaterhouseCoopers Statsautoriseret Revisionspartnerselskab, vórðu afturvaldir sum uttanhýsis grannskoðarar
- Uppskot nevndarinnar um nevndarsamsýningar í 2020 varð góðkent
Annað viðkomandi tilfar
- Frágreiðingini hjá Stine Bosse, fráfarandi nevndarforkvinnu, um virksemið hjá BankNordik í farna ári
- Samandráttur av ársroknskapinum hjá BankNordik fyri roknskaparárið 2019


text:
BankNordik hevur í dag kunngjørt roknskapin fyri fyrsta ársfjórðing, sum var
merktur av øktum virksemi, vøkstri í realkredittfígging og einum framhaldandi
lágum rentustøði. Úrslitið fyri skatt gjørdist 65 mió. kr., og útlitini fyri restina
av árinum eru góð.
Føroyskar fyritøkur og privat húsarhald eru sum heild væl fyri fíggjarliga. Viðskiftafólkini halda í stóran mun sínar lánsskyldur, og tí ger bankin ikki nógvar niðurskrivingar. Hóast lága rentustøðið avmarkar inntøkurnar hjá bankanum, er hetta
samstundis ein fyrimunur fyri viðskiftafólk bankans, sum hava lán. Í hesum sambandi hevur BankNordik lagt stóran dent á at upplýsa um møguleikan at taka realkredittlán við fastari rentu.
”Vit vilja fyribyrgja, at ein møgulig rentuhækking fær stóra ávirkan á fíggjarligu
støðuna hjá viðskiftafólkum, ið hava bústaðarlán við skiftandi rentu. Tí mæla vit
fólki til at endurskoða lánsviðurskiftini, meðan rentan framvegis er lág. Nógv
viðskiftafólk hava vent sær til okkara í hesum sambandi, og vit kunnu staðfesta, at
alsamt fleiri velja realkredittlán við fastari rentu,” sigur Árni Ellefsen, forstjóri í
BankNordik.
Í mars fór BankNordik undir at veita viðskiftafólkum lán til elbil við serliga lagaligari
rentu. Umframt nýggja fíggingarmøguleikan hevur bankin gjørt av at keypa og seta
upp løðingarstøðir við allar deildir bankans kring landið, har viðskiftafólk ókeypis
kunnu løða bilin. ”Vit vita, at alsamt fleiri føroyingar keypa sær elbil, og tí vilja vit
styðja uppundir jaligu gongdina við at gera tað lagaligari hjá okkara viðskiftafólkum
at velja umhvørvisvinarligu loysnina. Síðani nýggja lánið kom á marknaðin, hava vit
fingið nógvar fyrispurningar frá viðskiftafólkum, sum eru fegin um nýggja fíggingarmøguleikan,” sigur Árni Ellefsen.
Roknskapurin í stuttum
Úrslitið fyri skatt gjørdist 65 mió. kr. samanborið við 148 mió. kr. sama
tíðarskeið í 2018. Í 2018 var 1. ársfjórðingur merktur av 76 mió. kr. í stakinntøkum fyri søluna av høvuðssætinum.
Rakstrarúrslitið fyri niðurskrivingar gjørdist 38 mió. kr. samanborið við 47
mió. kr. sama tíðarskeið í 2018.
Bankin førdi aftur niðurskrivingar á útlánum fyri 19 mió. kr. samanborið við
31 mió. kr. sama tíðarskeið í 2018.
Rakstrarúrslitið gørdist 57 mió. kr. samanborið við 77 mió. kr. sama tíðarskeið í 2018.
Útlán hækkaðu úr 9,6 mia. kr. í 1. ársfjórðingi 2018 til 10,0 mia. kr.
Innlán hækkaðu úr 13,1 mia. kr. í sama tíðarskeiði í 2018 til 14,0 mia. kr.
Solvensurin hækkaði úr 18,9% í sama tíðarskeiði í 2018 til 19,2%.
Bankin væntar, at úrslitið fyri 2019 áðrenn niðurskrivingar, virðisjavna og
skatt verður 160-200 mió. kr. (1. ársfjórðingur 2019: 38 mió. kr.). Nettoúrslitið verður væntandi í hægra endanum av spenninum upp á 100-150 mió.
kr., sum áður er kunngjørt (1. ársfjórðingur 2019: 52 mio. kr.).


text:
Bøur
Bøur er ein bygd í Føroyum, ið er í Vágum vestan fyri Sørvági á norðara armi á Sørvágsfirði.
Tey gomlu húsini í bygdini liggja í einum trunka við smølum túnum ímillum, og vestast stendur hugnaliga Bíggjar kirkja, sum er bygd í 1865. Útsýnið út móti Tindhólmi, Gáshólmi og Drongunum er helst tað stórbærasta og vakrasta í Føroyum. Fram við strondini er ein lítil sandur, og síðan 1972 er loyvt at drepa grind her.
Bøur er gomul bygd, nevnd í Hundabrævinum frá um 1350, men er helst væl eldri. Hon er eisini gomul kirkjubygd, og í skrivligum keldum er nevnt, at kirkja var í Bø í 1710. Nær fyrsta kirkjan í Bø varð bygd er ikki greitt.
EiriksboðiEdit
Tann kendasta søgnin úr Bø er um arvastríð. Tveir brøður, Símun og Eirikur, áttu alla jørðina í bygdini í felag, og Eirikur strongdi á at fáa býtt teirra millum. Tað endaði við, at Eirikur drap Símun og fór til bispin í Kirkjubø at lýsa víggið. Bispur lovaði honum fyrigeving, um hann gav kirkjuni og bispi góðar bøtur. Eirikur játtaði, og semjan varð skorin á eitt trækelvi. Eirikur so vestur aftur, og komin inn um Sund, helt hann seg vera komnan úr øllum vanda, men tá reistist ein boði seg og holvdi bátin, og Eirikur druknaði. Boðin eitur Eiriksboði og liggur innan fyri Tindhólm stutt úr landi.
At stjala eldEdit
Eigindómurin í bygdini er 18 merkur innan- og uttangarðs, og av hesum eru 13¼ mørk kongsjørð og 4¾ mørk óðalsjørð. Ein søgn sigur frá, hvussu tað bar til, at meginparturin av jørðini fór undir kong. Tá hevur bygdin verið lítil, kanska bert tann eini garðurin. Eldurin á grúgvuni var útkólnaður, og fyri at fáa eld aftur mátti farast í grannabygdina at biðja lív,og hetta var hildið at vera skomm. Ein arbeiðskona var send inn til Sørvágs við ílæti at bera eld í. Eingin var inni, og hon tók nakrar gløður av grúgvuni og fór so rennandi aftur til Bíggjar. Men tá ið hon kom nakað áleiðis, fór at rúka úr ílætinum, og hetta var sætt úr Sørvági og meldað til myndugleikarnar. Tá fór henda jørðin undir kong.
MyndasavnEdit
Frímerki frá 2003.
Bíggjar kirkja er frá 1865.
Inni í kirkjuni.


text:
Nú í morgun byrjaði kappingin fyri yngsta aldursbólkin á Køge Open 2017, sum fyri tað mesta svimja í nærliggjandi Herfølge svømmehal. Og um úrslitatænastan er røtt, so vóru tey fleiri føroyingar sum vunnu sær heiðursmerki har.
Í 25 rygg fyri gentur vann Viktoria Olsen úr Suðuroyar Svimjifelag gull, við at svimja teinin uppá 21.41 sekund. Hetta í aldursbólkinum 2007 og yngri.
Í 25 rygg fyri dreingir vann Bjarti Ludvig gull og Tóti Christiansen bronsu, báðir úr Suðuroyar Svimjifelag. Hetta í aldursbólkinum 2006 og yngri.
Og í 4×50 blandað fyri dreingir vann liðsvimjingin hjá Suðuroyar Svimjifelag bronsu í aldursbólkinum 2006 og yngri. Teir fýra sum svumu vóru Tóti Christiansen (rygg), Andreas Debess (bringu), Bjarti Ludvig (firvald) og Jóannes Clementsen (crawl).
Annars drama í 100 rygg fyri dreingir, har heilir tríggir føroyingar vórðu kolldømdir fyri “efb. v. 50” (á búkinum í vending?). Væl møguligt ein munur á hvussu hart tað har verður dømt, í Danmark í mun til í Føroyum.


text:
U17 landsliðið hjá kvinnum skorið niður á 18 leikarar
Eftir U17-landsliðsvenjingarnar sunnudagin 18. september hava venjararnir Niclas Joensen og Magnus Tausen tikið út 18 gentur, sum skulu vera til næstu venjingarnar.
Hesar umboða 7 ymisk feløg í Føroyum.
Liðið skal í døgunum 17. – 20. oktober umboða Føroyar í NEVZA-kapping, sum verður í Ikast. Hini londini verða Ongland, Danmark, Svøríki, Noreg, Finnland og Ísland.
Tær 18 genturnar, ið skulu halda fram við venjingum á U-17 landsliðnum, eru:
Dráttur:
Petra Sunadóttrir Hansen
Fleyr: Anna Gøthe Magnusdóttir, Bjørt Nolsøe Isaksen, Hilda Boldstad Mortensen
SÍ: Eyðvør Torbjørnsdóttir Poulsen, Tórunn Kruse, Guðrun Kruse, Inga Helena Henriksen, Katla Henriksen, Mona S. Poulsen, Sissal Ellefdóttir
Mjølnir: Joan Marstein
ÍF: Frígerð H. Hansen, Joan B. Jensen, Tóra H. Djurhuus
TB: Sára Maria Johansen, Teresa Magnussen
KÍF: Elsa Samuelsen


text:
Bústaðir
Í tráð við tilgongdina at skilja bústað og tænastu frá hvørjum øðrum, sum mælt varð til í tænastupolitikkkinum frá 2018, er tænastan á bústaðartilboðum, sum skipaði eru sambært hesi lóg, nágreinað í lógini.
Tænastan í bústaðartilboðunum verður í størri mun enn higartil meinlík stuðulstænastuni, sum higartil hevur verið ein tænasta, sum verður veitt heimabúgvandi borgarum og tænastan á bústøðunum skal í størri mun enn higartil málrættast førleikunum, tørvinum og ynskinum hjá einstaka búfólkinum.
Tænastan verður m.a. veitt sum námsfrøðilig ráðgeving í mun til røkka yvirskipað persónlig mál, umsorgan og praktisk hjálp til dagligar uppgávur og fíggjarviðurskifti, fylgjara til sosial tiltøk, vøka og hjávera.
Persónlig røkt verður framhaldandi partur av tænastuni á bústaðartilboðunum.
Viðlíkahaldsvenjing og endurvenjing verða partur av tænastuni á bústaðartilboðunum.


text:
Tú skalt í brúdleyp og ert biðin um at halda eina talu. Áðrenn tú skrivar taluna, skalt tú taka støðu til, um munur er á, um brúdleypið er millum tvey samkynd, tvey hinskynd, tvey tvíkynd, ella tvey tvørkynd. Brúdleypstalan er ein A4 síða við pkt 12 stavum, tað er á leið 2400 tekn við millumrúmi, og skal ikki verða longri enn 3 minuttir at bera fram. Nú skrivar tú taluna til brúdleypið og minst til, at tey, ið giftast, standa tær nær.
Uppgáva:
1. Grundað yvir, hví akkurát tú skalt halda hesa taluna.
2. Savna stikkorð til taluna.
3. Finn úr rúgvuni trý lyklaorð, sum í virðisgrundarlagi binda tykkum saman.
4. Skriva taluna út frá hesum trimum orðum.
5. Nevn dømi um felags ítøkiligar upplivingar, sum kanska hava sett tykkum í eina avbjóðandi støðu.
6. Tala eisini til kenslurnar hjá gestunum.
7. Lærarin velur minst ein í flokkinum at framføra brúdleypstaluna.


text:
Uppskrift frá Fossá í Borðoy
Um tann, sum rør hart, er í Føroyum orðtakið: Hann rør sum Dýrivøttur.
Eina ferð vóru tveir risar; annar æt Dýrivøttur og annar Lúrivøttur. Teir tóku at rógva eftir einum skipi ein dagin og ætlaðu at taka tað. Skipið sigldi undan teimum alt tað, ið tað kundi; men tó nærkaðust risarnir í hvørjum.
Tá ið teir hildu seg vera nóg nær, fór Lúrivøttur fram við einari langari jarnstong til at krøkja í skipið; men tá tók at draga sundur ímillum báðar partar, av tí at Dýrivøttur var einsamallur til at rógva. Lúrivøttur rópar:
”Ró nú, Dýrivøttur!”
Hesin spennir í; men í sama bragði fær Lúrivøttur eitt skot beint frammaní, so hann dettur øvigur aftur á kroppin á Dýravøtti.
Og so var alt.
Frásøgn: Pætur Olsen, Fossá, Borðoy
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
13 Einki AT-nr.


text:
Stórt úrvæl av loftmáling Hjá Fróða
Hjá fróða vita vit, at loftmáling kann gevur einum rúmi nýtt lív. Vit hava tí eitt stórt úrvæl, soleiðist at tú kanst finna júst tað røttu málingina til tín tørv.
Hvat fyri sløg av loftmáling eru?
Sperrandi máling:
Hendan máling gevur góða verju ímóti vatnskaðum, nikotin, sót og líknandi, og virkar eisini sum slutmáling. Tú fært also tvey produktir í einari máling, og sparir tú nógva orku uppá málaraarbeiði. Refleksfrí:
Ein refleksfrí máling er eitt gott hugskot, í rúmum har nógv ljós kemur inn, frá eitt nú stórum vindeygum. Hetta ger, at mátin málingin er rulla uppá, ikki sæst eins væl aftur. Hetta ger tað eisini lættari at mála onkrar partar av loftinum umaftur, um tað skuldi komi ein skaðið.
Kann eg brúka veggjamáling til lofti?
"Kann eg brúka avlopið av veggjamálingini til lofti?"
Í stuttum er svarið ja - tað kanst tú grundleggjandi gott. Tær flestu veggjamálingarnar eru við lágum glansvirði, og tað er oftani sama galdandi til loftmáling.
Vit viðmæla tó ikki at nýta loftmáling til veggirnir. Loftmáling er ikki gjørd til at blíva reingjørd á sama hátt, sum veggjamálingin er.
Blankt ella matt - hvat fyri glans skal eg velja?
Tá tú velur glansvirði á málingini, er tað ymiskt hvat fólk vilja hava. Tey flestu velja eina matta loftmáling, við einum glasvirði ímillum 1-5, alt eftir hvussu ljósið í rúminum er. Er rúmið sera ljóst, er best við lægri glansvirði.
Er rúmi harafturímóti myrkt, viðmæla vit eitt sindur hægri glans, sum ger at rúmi kann virka ljósari.
Vit vegleiða fegin, soleiðis at tú finnur røttu málingina.
Soleiðis málar tú lofti
Áðrenn sjálva málingin byrjar, skalt tú gera rúmi og lofti klárt:
Stig 1: Um hol frá lampum skulu spartlast, skal tað vera heilt turt áðrenn tú fert ígongd. Stig 2: Gólvið og møblar skulu dekkast til. Stig 3: Vaska lofti við grundreins, og síðani við reinum vatni. Lat tað turka áðrenn tú fert ígongd. Stig 4: Nú er klárt at byrja, og vit viðmæla ikki at steðga áðrenn arbeiði er liðugt, soleiðis at vit mála vátt í vátt. Byrja við at mála rundanum lampustikk og hornini, við einum breiðum pensli. Stig 5: Um veggirnir skulu málast seinni, kanst tú gott mála 1-2 sentimetrar niður á veggin. Um veggirnir ikki skulu málast, gert tú ein beinan kanst á veggin við penslinum. Ikki koyra tape á vaggin, tá málingin lættliga kann renna innundir, og tape kann hála veggjamáling av.Stig 6: Brúka eina rullu á einum skafti til restina. Syrg fyri at fordeila málingina so javnt sum til ber.
Góð ráð
- Syrg fyri at rullan altíð er vát, tá tú málar størri yvirflatur.
- Um lofti og veggirnir skulu málast, byrja við loftinum.
- Byrja við at mála har tað er mest ljós - á hendan hátt sært tú lættliga, hvussu langt tú ert komin.
- Um har eru listar á loftinum, byrja við at mála teir. Teir skulu hava somu máling sum restin av loftinum.
- Tað er ein fyrimunur, um rúmið er kalt tá tú málar. Á hendan hátt tryggjar tú tær, at málingin ikki tornar ímeðan tú málar.


text:
Við blandaðum veðri millum vælkendan landsynning og veruligt suðurlendskt veðurlag vórðu Oyggjaleikirnir settir í gongd seinasta vikuskiftið.
Signhild V. Johannesen, varaborgarstjóri og forkvinna í Mentanarnevndini, umboðaði Klaksvíkar kommunu á Oyggjaleikunum á Gibraltar, har hon serliga hevur fylgt við luttakarunum úr okkara øki. Hon var ikki einsamøll, tí einir 60 norðoyingar vóru komnir at fylgja við leikunum, haðani lóttókur vit í judo, frælsum ítrótti, badminton, kurvabólti og svimjing.
Hæddarpunktið var í judo-høllini, har Maiken Bringsberg vann bronsu í kappingini fyri kvinnur, sum viga minni enn 52 kg. Dystirnir hjá henni vóru sera tættir, og kenslurnar vóru uttan á hjá teimum flestu, tá hon í tveimum førum avgjørdi dystir til sín fyrimun, tá tíðin í grundini var farin.
Sunnudagin varð ein partur av degnum brúktur á nýgjørda økinum til frælsan ítrótt, har millum onnur Julian Gregersen, Maria Biskopstø og Oddvør Josephsen runnu innleiðandi og vóru sera stutt frá finaluplássum. Fylgt var eisini við liðkappingini í badminton, har Lena Maria Joensen er partur av hópinum, sum í sunnudagin vann seg víðari til hálvfinaluna og í løtuni stríðist fyri einum bronsuheiðursmerki í dysti ímóti liðnum av Man.
Umstøðurnar á Gibraltar vóru sum heild góðar, hóast onkrir leikvallir vóru merktir av at hava nógv ár á baki og onkrir ikki eru heilt lidnir. Tað er lítið at ivast í, at fleiri kappingar á einum komandi Oyggjaleikum í Føroyum, kundu verið spældar í Klaksvík, bæði tá hugsað verður um verandi umstøður og útbyggingini av ítróttarøkinum sum heild við rennibreyt, nýggjum vølli og betran av verandi umstøðum.
Kelda: klaksvík.fo
SáH


text:
Veðrið um vikuskiftið
Veðrið í vikuskiftinum fer at vera ávirkað av sama lágtrýstinum, sum hevur sett sín dám á veðrið í nakrar dagar. Hetta lágtrýst hevur ligið yvir sunnara part av Norðsjónum og hevur nú flutt seg norðureftir.
Tað hevur drigið til sín kalda luft av leiðini við Norðureysturgrønland. Føroyar liggja beint á leiðini hjá hesum luftstreymi. Hitalagið í Føroyum er tí lækkað úr 6-7 stigum niður ímóti frostmarkinum.
Næstu dagarnar fer lágtrýstið at liggja beint eystan fyri Føroyar, meðan tað spakuliga fer í upploysn. Tí fer kalda luftrákið í Føroyum at halda fram til týsdagin ella mikudagin.
Í dag fer ættin at liggja av norði ella útnyrðingi-norði. Vindferðin minkandi úr 12 til 17 m/s fyrrapartin niður í 5 til 10 m/s í kvøld. Allan dag ælaveður við kava. Hitin fer at liggja um 1-2 stig.
Í morgin ári – leygardag – er lítil vindur, um 5 m/s, av norði, men út á dagin veksur vindurin eitt sindur, upp í 5 til 10 m/s, meðan ættin fer í landnyrðing. Ælaveður allan leygardagin við kava ella vátakava. Hitin fer at liggja um 1-3 stig.
Sunnudagin fer ættin at liggja um landnyrðing-norðan, 5 til 10 m/s. Tað fer at vera longri millum kavaælini. Hitin fer at liggja um 2-5 stig.


text:
Sangframførsla: Í lívinum ofta tú leitar
Sálmurin ‘Í lívinum ofta tú leitar’ er skrivaður út frá sálmi 121, sum byrjar “Eg eygu míni hevji til fjallana upp, hvaðani kemur mín hjálp? Hjálp mín frá Harranum kemur, skapara himmals og jarðar”.
Sólrun Michelsen hevur skrivað orðini, og sálmurin stendur í nýggja sálmabókaískoytinum. Her er hann tó við einum øðrum lagi.
Ásbjørn Berthelsen hevur sett nýtt lag til orðini, og í videobrotinum niðanfyri syngja Ásbjørn og dóttirin Bjarta sangin.
- Í lívinum ofta tú leitar
til okkurt, sum verja teg kann,
tú hyggur mót fjøllunum bláu,
tó einki í teimum tú fann.
Hygg hægri enn fjøllini bláu,
hygg up um tey rekandi skýggj,
øll hjálp mín frá Harranum kemur,
og náðin er æviga nýggj.
- Tín vaktari mikli ei svevur,
tí varðmaður góður er hann,
sum rættir tær hond, tá tú snávar,
og kínir burt tárið, ið rann.
Tú skapari himins og jarðar,
mín krokingarklettur og skjól,
mín útgang og inngang tú varðar,
tú reiðir mær tryggasta ból.


text:
Vit viðmæla
Spennandi avdúking av einum njósnara
Kalda kríggið er av, og nógvar skjalagoymslur við loyniligum skjølum lata alment upp. Fyri ungarska rithøvundin András Forgách fær hetta álvarsligar avleiðingar. Hann fær at vita, at mamman, sum hann elskaði og virdi, í nógv ár hevði verið njósnari fyri ungarsku fregnartænastuna.
Mamman, sum var jødi og uppvaksin í Palestina, flutti aftan á seinna heimsbardaga við rumensk-jødiska manni sínum til Ungarn. Hon var sjúkrasystir og hann tíðindamaður. Tey vístu bæði alment sín antisionistiska hugburð, og hetta gjørdi tey til uppløgd evni sum njósnarar hjá kommunistiska stýrinum.
András hevur sera trupult við at góðtaka hesa uppfatanina av mammuni. Hon, sum var so vøkur, gløgg og empatisk og altíð hevði húsið fult av vinfólki og vinum hjá børnunum, vísti seg at vera ein njósnari, sum avlurtaði bæði familju, vinir og kenningar.
Bókin er ein samanrenning av fiktión og fakta og spennandi at lesa.
András Forgách: Sandheden om min mor (2020). 316 síður.
Syrgilig, men eisini vøkur, skaldsøga úr Lettlandi
Skaldsøgan gongur fyri seg í Lettlandi í árunum undir sovjetskum yvirræði – frá 1944, tá reyði herurin kom inn í landið, at reka nasistarnar burtur, til 1989 tá múrurin fall. Ein mamma og ein dóttir skiftast um - í stuttum brotum - at fortelja søguna um seg sjálva og um hvørja aðra hesi árini.
Mamman varð fødd í 1944. Hon er ein gløggur og sannleikasøkjandi persónur, men sálarliga er hon við at ganga undir í totalitera kommunistiska samfelagnum. Hon er lækni við serfrøði innan fertilitet, men tá dóttirin kom til verðina í 1969, hevði hon ongan móðurkærleika og onga umsorgan at bjóða lítla barninum. Hon er beisk um russisku kúganina og vildi ikki geva dóttrini bróst, tí hon helt móðurmjólk sína vera “beiska og fulla av óvissu” – eins og var mjólk hennara eitrað av kommunismu og kúgan. Hon hevur onga vón um betri framtíð og plágast av depressiónum.
Dóttirin fær kærleika og tryggleika frá ommuni og abbanum, sum minnast eitt frælst Lettland. Hetta er við til, at frælsisvónin sprettur í henni. Og tá søgan endar, sær framtíðin eisini ljósari út fyri Lettland.
Tað er syrgiligt at lesa um lítlu gentuna, sum má klára seg uttan móðurliga umsorgan. Og rørandi at lesa um, hvussu góð gentan er við mammu sína hóast alt. Og vakurt at lesa um kærleikan, sum veksur fram teirra millum, sum árini líða.
Søgan um møðgurnar er samstundis søgan um Lettland og lettiska fólkið hesi árini. Hvørki omman, mamman ella dóttirin verða nevndar við navni í bókini, og tað styrkir fatanina, at søgan kundi verið um einhvørja aðra lettiska ommu, mammu ella dóttur.
Nora Ikstena: Móðurmjólk (2020).
Higartil besta bókin, sum býarbókavørðurin hevur lisið í ár
Ein sansalig og poetisk brævaskaldsøga eftir unga vietnamesisk-amerikanska høvundin Ocean Vuong. Fyri at finna meining og samleika skrivar ein vaksin drongur mammu síni eitt bræv, har hann sigur familjusøguna, sum byrjar í Vietnam undir krígnum og fylgir slóðini til uppvøksturin í USA. Tilsamans er hetta ein søga um klassamun, eitraðan maskulinitet og transnationalitet í nútímans USA, men tað allarbesta er kærleiksfulla og poetiska frásagnin um brutalitet, harðskap og fátækradømi, ein søga full av mótsøgnum millum tað eyma og tað harðrenda.
Ocean Vuong: Vi er kortvarigt smukke her på jorden (2020). 276 síður.
Ocean Vuong: On earth we're briefly gorgeous (2019). 256 síður.
Spennandi bók um kvinnur og kríggj, dirvi og kærleika
Tá nasistarnir herseta Frakland undir seinna heimsbardaga, broytist lívið hjá systrunum Vianne og Isabelle. Vianne verður einsamøll við lítlu dóttrini, tá maðurin verður innkallaður í herin. Hon roynir sum frægast at lívbjarga sær, men tá ein týskur hermaður flytur inn til hennara at búgva, gerst lívið av álvara trupult. Kortini eydnast tað henni at bjarga onkrum barni undan at fara í fangalegu.
Isabelle er yngri en Vianne, hon fer upp í mótstøðurørsluna og setur lívið í váða fyri at bjarga flogskiparum hjá teimum sameindu, sum verða skotnir niður yvir Fraklandi.
Kristin Hannah: Nattergalen (2017). 451 síður.
Ein stuttlig og upplýsandi ljóðbók, ið best kann lýsast við at vera ein blanding av Bridget Jones og Nynne
Madeline, Leni, sum høvudspersónurin kallast, tekur okkum lesarar við á eina livandi og skemtiliga ferð í hugaheimin hjá eini kvinnu, ið stríðist við vektina og lága sjálvsvirðið, ið er komið av truplari ungdómstíð orsakað av, at hon ikki varð ein size zero.
Leni bjóðar okkum eitt h/erligt innlit í ein hugaheim, har kvinnur kunnu spegla sær í kenslunum og hugsanunum, ið hon dagliga hevur, sum yvirvektig og støk kvinna.
Ein deilig og stuttlig bók at lurta eftir, og hon er á eReolen.
Faith Andrews: Mere at holde af (2020). 9 t. og 13 min.
Skaldsøga um ungu gentuna Coru, sum er fødd sum trælur á einari plantasju í Georgia í USA
Sum tann einasta á plantasjuni eydnaðist tað mammu Coru at flýggja, men hon læt dóttur sína vera eftir, og ein ung genta uttan familju endar niðast í hierarkinum millum trælirnar. Tí tekur hon av, tá Caesar biður hana flýggja saman við sær.
Í veruleikanum var undirgrundarjarnbreytin eitt loyniligt netverk av sjálvbodnum, sum settu lívið í váða fyri at hjálpa trælum, sum flýggjaðu norðureftir. Í bókini er undirgrundarjarnbreytin ikki bara ein metaforur, men ein verulig jarnbreyt við loyniligum inngongdum og jarnbreytarstøðum. Tað riggar í søguni, og tað riggar eisini væl, at ektaðar eftirlýsingar eftir rýmdum trælum eru flættaðar inn í tekstin.Vit fylgja parinum norðureftir, meðan tey hava ein trælaveiðumann í hølunum. Komin til South Carolina verða tey væl móttikin og fáa hjálp til bústað og arbeiði, so tey gera av at verða verandi og kenna, at tey endiliga kunna anda frítt. Men Cora finnur útav, at eisini har er frælsið avmarkað, so hon heldur fram einsamøll.
Rithøvundurin fekk The National Book Award í 2016 og Pulitzer-virðislønina í 2017 fyri “Den underjordiske jernbane”.
Colson Whitehead: Den underjordiske jernbane (2017). 299 síður.
Ein skaldsøga um familjusamanhald, vón og kærleika
Skaldsøgan byggir á ættarsøguna hjá amerikanska rithøvundinum. Søgan byrjar í 1939. Jødiska familjan Kurc, sum býr í polska býnum Radom, hátíðarheldur páskahátíðina pesach. Huglagið er merkt av ófrættakendu tíðindunum, sum ganga um, at skjótt fer Týskland at gera innrás í Póllandi. Øll eru savnað uttan ein sonur, sum býr í Fraklandi, og tey vita ikki, hví hann ikki er komin sum ætlað.
Hetta verður seinastu ferð í átta ár, at tey eru saman á páskum. Tey komandi árini verða full av ræðuleikum, sum eingin hevði kunnað ímyndað sær kundu fara fram. Hjúnini Kurc og teirra fimm børn við makum og børnum verða spjadd í ymsar ættir. Á undranarverdan hátt eydnast teimum at koma livandi í gjøgnum allar vandarnar og líðingarnar og aftur savnast til pesach, nú í Rio de Janeiro.
Hetta er ein sera hugtakandi og spennandi skaldsøga við frálíkum persónslýsingum. Lesarin fær eisini innlit í jødiska umhvørvið eins og gongdina í krígnum og allan tann skelkandi harðskapin, sum fór fram. Men fram um alt er hetta ein skaldsøga um vilja til at yvirliva, familjusamanhald, vón og kærleika.
Georgia Hunter: De heldige (2020). 472 síður.


text:
Hvørjar tryggingar eigur tú at hava?
Tryggingar eru fyri tey flestu eitt sindur fløkjasligar – og tí er áhugin eisini lítil. Hetta merkir, at nógv eru ov illa tryggjað.
Vit hava savnað ta mest neyðugu kunningina til tín, so tú onki nýtist at hugsa um. Bert at møta upp. Við stuttum og løttum framløgum koma vit runt um tær mest viðkomandi tryggingarnar.
Bráðfeingis tannhjálp
Tannlækni kemur at greiða frá, hvussu tú skalt bera teg at, um tú ella eitt barn fær tannskaða.
Tónleikur og ábit
Vit bjóða til eitt hugnaligt kvøld við ábiti frá Brioche PopUp og Gómagott. Eisini verður livandi tónleikur við Inga Poulsen og Guðrun & Bartal.
Gávuposar
Gávuposi til 50 teir fyrstu gestirnar.
Vinn
2x Burn Klassik skeið & gávubræv frá Atlantic Airways.
Tiltakið er ókeypis, og øll eru hjartaliga vælkomin
Tíð: Hóskvøldið 7. november kl. 20
Stað: Oknarvegur 5, Tórshavn
Nær og hvar
- Nær: Hóskvøldið 7. nov kl. 20
- Hvar: Oknarvegur 5, Tórshavn


text:
Sponsor og stuðul
Suðuroyar Sparikassi er áhugaður í at sponsorera/stuðla einstaklingum og feløgum, ið vísa ágrýtni innan ítrótt, mentan og annað virksemi í umhvørvi, har sparikassin er sjónligur. Á henda hátt kann Suðuroyar Sparikassi geva íkast til menning í nærumhvørvinum.
Umframt at sponsorera einstaklingum/feløgum, so veitir Suðuroyar Sparikassi eisini stuðul til vælgerandi endamál.
Treytir fyri møguligari avtalu
Vit krevja, at tú/felagið:
- er virkin kundi í Suðuroyar Sparikassa
- er virkið, har Suðuroyar Sparikassi hevur deild
- kann vísa á eitt álítandi arbeiði.
Vit sponsorera/stuðla ikki
- Vit gera ikki avtalur við einstaklingar ella feløg, sum aðrir fíggjarstovnar sponsorera/stuðla ella eru partar av. Tó eru undatøk, tá talan er um vælgerandi endamál.
- Vit gera heldur ikki avtalur við skúlaflokkar, almennar stovnar, politiskar og/ella átrúnaðarligar bólkar o.l.
Skrivlig umsókn um sponsor ella stuðul skal sendast til Suðuroyar Sparikassa, við telduposti ella sum vanligt bræv. Bert skrivligar umsóknir verða viðgjørdar, og vit loyva okkum at hava eina viðgerðartíð uppá umleið 1 mánað. Fyri at ein umsókn skal viðgerast, skal umsóknin vera Suðuroyar Sparikassa í hendi tvær vikur innan tiltakið.
Umsóknarblað kann heintast her.


text:
oder
Bóndin við Garðsenda
CCF 135
TSB A 21
1 Ein býr bóndi við Garðsenda,
hann býr tar skamt av breyt,
Hindin eitur dóttir hans,
er alin upp við skreyt.
2 Ikki vildi Eirikur
onnur klæði bera,
enn hon skuldi, Hindin unga,
bæði seyma og skera.
3 Ikki vildi Eirikur
onnur klæði slíta,
enn hon skuldi, Hindin unga,
bæði skera og sýa.
4 Tað var Eirikur, kongsins son,
gár í glasglugga at stá,
har kom gangandi stjúkmóðir hans,
hon vil hann við ástir fá.
5 Svaraði Eirikur, kongsins son,
í fyrsta orði tá:
“Eg svíki ikki mín sæla faðir,
so leingi eg liva má.”
6 “Vilt tú ikki, Eirikur,
ástir við meg leggja,
eg skal tær í ríkinum
størri harm í vekja.”
7 Andan blæs hon yvir hann,
hon bað hann verða [at] vargi:
“Eingin maður í heiminum,
tær veiti ella bjargi.”
8 Tí svaraði kongurin
í fyrsta orði tá:
“Hvar er Eirikur, sonur mín,
eg kann hann ikki sjá.”
9 “Eirikur er á skógnum burtur,
mikið gull at goyma,
her er komin ein óndur vættur,
hann vil alt burt oyða.”
10 Tí svaraði kongurin
í fyrsta orði tá:
“Lovið mær í markina,
tað grimma djór at sjá!”
11 Kongur legði ørv á strong,
hann ræð nú til at skjóta,
tað var hansara sæli son,
ið honum fell til fóta.
12 Síðla var um aftanin,
tað fyrsta svøvn hon fekk,
tað var Eirikur, kongsins son,
í dreymar fyri hana gekk.
13 “Í gjár varð eg við hundum beittur,
í morgin rivin sundur,
søta mín, et ikki bjarnarkjøt,
tú spill ikki fagur lund!
14 Í gjár varð eg við hundum beittur,
í morgin steiktur á teini,
søta mín, et ikki bjarnarkjøt,
tú spill ikki teg, mín reina!”
15 Enntá var tað Hindin unga,
hon skeyt seg upp við orði:
“Hetta man vera títt sonarkjøt,
tú hevur í dag á borði.”
16 So klár stóð á hans eygum tvá,
sum sjálvur Gud honum gav,
tí hann hevði gjørt for sær
tað helga krossmál.
17 Tí svaraði kongurin,
hann fekk sín son at kenna:
“Tína óndu stjúkmóður
skal eg á báli brenna.”
CCF 135
TSB A 21
Handrit: Savn Hammershaimbs (AM, Access. 4). Schrøters Blandinger nr. 33.
Útgávur:
1. Danmarks gamle Folkeviser IV, Udgivet 1869-83 af Svend Grundtvig, s. 894.
2. Føroya kvæði, (N. Djurhuus greiddi til útgávu 1972), Band VI, s. 100.
3. Føroya kvæði (Inngangur og úrtøk eftir Dánjal Niclasen, 2003) 30. bind, s. 134.
Heimild: Úr Suðuroy: Niels Jakobsen t.e Niclas Jacobsen í Hamrabyrgi (1801-1877), Sumba, 1847.
Kongssonurin hevur tokka til almúgugentuna Hindina. Stjúkmamma hansara roynir at tøla hann, og tá ið hann vísir hana frá sær, broytir hon hann til ein úlv. Kongur drepur úlvin og letur hann bera inn á borðið. Í dreymi sigur kongssonurin Hindini frá, at hon skal ikki fáa sær av kjøtinum. Hon sigur hetta fyri kongi, og stjúkmamman verður dripin.
á føroyskum: CCF 135 (bert á føroyskum)